amanoisuno/poet huggingface dataset:
送中舍蒲君致政西歸 文彥博
閬苑當年硯席同，別來三十八秋風。東朝新命西歸去，珍重賢哉鶴髮翁。
送分司少卿歸洪井  其一 文彥博
囊奏祈分務，綸恩寵亞卿。揮金還故里，脫屣謝浮榮。綵服趨庭學，彤襜解榻迎。送言慙有味，何有答希聲。
送分司少卿歸洪井  其二 文彥博
知止遺榮世所稀，帆風美滿浩然歸。江邊聞有梅真宅，吟對西山不掩扉。
送知府給事赴闕 文彥博
紞如驚曉鼓，仙斾戒晨興。萬臂攀朱轂，千兵擁綠縢。歸途非杳邈，高步即嚴凝。竹馬光前迹，蒲鞭掩舊稱。睿襟思啟沃，宸扆佇疑丞。輿論方盈耳，僉謀盡伏膺。公乎調大鼎，皇矣賚良肱。屬吏垂三異，微才僅五能。梁園暫未至，燕舘愧先登。北海難充薦，西曹久見矜。頑金雖自況，巧冶欲誰憑。深結君軒戀，翻思附驥蠅。
和太師相公重九日讌府僚之什 文彥博
不獨龍山勝致全，黄樞開宴盡時賢。風回綺席鸞觴泛，日上彤襜虎幄鮮。陶菊香濃侵玳押，吳歈聲緩倚鵾絃。雲牋一幅西園什，如聽鈞韶下九天。
小園即事 文彥博
閑脫蕉衫挂樹椏，竹冠芒屩自耘瓜。心形散傲如園吏，椑榼縱橫似酒家。古檜婆娑張碧蓋，流泉詰屈動青蛇。風清日落未歸舍，待得東南見月華。
宮保相公之役與有勞焉及聞非才忝爰立之命貽詩加獎有晉公親討衛國專謀之句稱述大過擬議非倫輒成拙惡一章以達謝意 文彥博
平淮伐潞皆殊績，靖亂夷兇著往編。今以薄才叨重任，改將微效覬前賢。人慙肖象求商野，德謝非熊起渭川。惟有安昌念高第，雅章稱述愛彭宣。
題高平公親書伯夷頌卷後 文彥博
書從北海寄西豪，開卷纔窺竦髮毛。范墨韓文傳不朽，首陽風節轉孤高。
春日湖上偶作  其一 文彥博
地勝當春早，身閑愛景幽。微風吹積水，盡日颺虛舟。客至解懸榻，魚來避直鈎。機心本不動，猶恐駭羣鷗。
春日湖上偶作  其二 文彥博
岸幘長吟坐釣磯，花香漠漠柳依依。夕陽湖面光如鑑，風送虛舟自在歸。
謝太傅相公以近詩三十首寄示 文彥博
一軸詩三十，詞高氣格雄。文通推雜體，吉甫讓清風。平日丹青筆，當年造化工。安車有餘力，移向二南中。
湖上獨酌 文彥博
盡日觀魚坐水邊，悠然獨酌望青山。罇前解下淵明帢，起就東奚濯膩顔。
外計蘇度支示古銅器形製甚雅輒書五十六字還之 文彥博
古鼎良金齊法精，未知何代勒功名。更須梓匠爲鳧杓，堪與仙翁作酒鎗。滌濯尚應勞犢鼻，腥羶不復染羊羹。水邊林下風清處，長伴薰然醉玉傾。
雨中湖上緋桃盛開舟子維纜於樹因書二十八言 文彥博
灼灼穠華照碧流，素煙絲雨助妖柔。武陵不放劉郎去，更就桃根繫小舟。
得告赴洛展省松楸往還寓宿於陽翟程密學新第因成四十言寄高陽 文彥博
公臨趙北際，宅據許西偏。來往由通德，逢迎阻見賢。嵩高當牖外，潁樹出牆顛。信宿依華廕，身居賀燕前。
提刑司封垂訪郡齋會於湖上道舊爲樂兼貺雅章輒成四十言以答來惠 文彥博
昔忝西州牧，驅車經劍門。見君新鑿沼，延我共開罇。治岸依山麓，疏泉透樹根。鴨湖今日會，往事喜重論。
予移守青社同年宋學士代予守壁田會有來詩因成四十言爲答 文彥博
舊許陪原郡，時清偃息優。羨君熊軾去，奪我鴨坡游。草樹秋方密，禽魚晚思幽。相憑皆與問，猶憶醉翁不。
答南都致太傅相公 文彥博
雪苑揮毫寄雪宮，丘門褒寵過華蟲。希聲遠奪霜鍾韻，妙墨高踰禊帖工。辱韻頗慚才陋薄，玩辭彌見意勤隆。西南跂望安昌館，何日陪隨似戴崇。
偶題看山樓新畫山水 文彥博
盡日望西山，扶筇復倚欄。遠觀猶未足，更作畫圖看。
太原府統平殿朝拜 文彥博
逆壘彌天甚，君王駐翠鑾。荆榛親剪伐，家業信艱難。一劍山河定，千年廟社安。故城禾黍美，無復驗泥丸。
寄太原韓太尉 文彥博
舊說男兒本分官，更將詩句報長安。虛庸自省尤非據，深玷君家漢上壇。
和梅公儀待制 登驪山見連理木 文彥博
長生私語都無益，芳樹交柯自表奇。就使玉真如素願，山陰拱木竟何知。
和梅公儀待制 宿西谿寺 文彥博
地占蓮華麓，谿環鷲嶺巔。密林含細籟，巍剎照清漣。獨賞寧妨醉，幽吟定廢眠。支郎諳雅尚，掃榻就潺湲。
公僕天章書示暫往藍田兼閱山水以答來貺 文彥博
暫枉觀風斾，從容賞物華。藍山青有玉，輞水碧無沙。林靜聞啼狖，川長見落霞。宜尋幽徑處，竹里到南坨。
和公儀天章雪中游藍田山悟真寺 文彥博
古寺依山構，高車冒雪游。穿林皆玉樹，倚檻盡瓊樓。景勝煩詩筆，財豐緩計籌。巖阿聊寄傲，物外恣尋幽。韁鎖慙羈擊，匏瓜歎滯留。無因陪雅躅，清唱復難酬。
寄青州田龍圖況 文彥博
東秦假手裁經歲，偃息山齋興味長。怪石罅中栽薜荔，碧梧陰裏種麻黄。吟牽翠蔓秋煙潤，醉擷纖英曉露凉。內省非才寡遺愛，爭教所憩似甘棠。
雨後游華嚴川馬上作 文彥博
雨後城南路，無泥未有塵。因觀曲江樹，更憶杏園春。草色遥侵水，山光翠逼人。劭農兼訪古，攬轡緩朱輪。
題中山郎中華嚴川墅 文彥博
城南風物勝，最勝是華嚴。謝墅偏幽寂，顔郎此退潜。流泉清遶砌，列岫翠當簷。更愛村橋畔，楊花撲酒帘。
謝公儀待制惠黄石枕 文彥博
得時應在穀城山，蒸栗溫姿照席間。助我漱流高卧意，曲肱從此不晞顔。
和公儀隱廳書事 文彥博
跡貴雖軒冕，心閑似隱淪。林間新葺宇，公退此頤神。蘚色青緣砌，池光碧照人。愛君高雅趣，琴酒屢相親。
月夕挈新釀并文石酒罇就公儀南湖雅飲 文彥博
桃花石器榴花釀，携就南湖訪飲朋。雅論清吟凉月滿，山翁不惜醉騰騰。
次韻和公儀月夕游南湖 文彥博
凉夜南湖飲，林端月上初。樽罍既古雅，亭榭復清虛。靜賞興無盡，劇談歡有餘。羣騶不熹事，應厭久停車。
和公儀詠蒲葵扇 文彥博
不取歸資厚，仁風藉爾揚。論財雖儉薄，應用極清凉。六角價非重，九華名未光。傾心既已久，安石勿相忘。
和登飛橋觀游艇 文彥博
爲愛高橋月色多，飛觴捉塵對吟哦。輕舠一葉時來往，驚散雙鴛動碧荷。
和公儀重到隱廳偶書絕句 文彥博
重訪隱齋留雅詠，將歸禁署促東轅。曉猿夜鶴君家物，不戀南湖只戀軒。
和公儀湖上烹蒙頂新茶作 文彥博
蒙頂露牙春味美，湖頭月舘夜吟清。煩酲滌盡沖襟爽，蹔適蕭然物外情。
與公儀會飲南湖作 文彥博
湖上高樓對遠山，一罇清醑且開顔。今朝尚作林塘主，明日將歸侍從班。心向白雲雖自樂，身趨丹禁未容閑。爲君不惜厭厭醉，賞盡銀蟾秉燭還。
和公儀游太華 文彥博
山水清音步步隨，謝家歌舞豈須携。深游霧市身應潤，直上蓮峯路不迷。細草舒茵承蠟屐，長松傾蓋護雲梯。巖隈靈藥皆堪采，采得盈箱亦自提。
見山樓小飲偶作 文彥博
雲淡天迷楚，樓高地占秦。哀箏一行鴈，小字數鈎銀。巷陌三條月，池塘十步春。府門初夜閉，多少夜游人。
邛竹杖 文彥博
孤筠勁質異纖柔，欲假携持助勝遊。不爲凌霜高節在，對公靈壽合包羞。
蜀牋 文彥博
素牋明潤如溫玉，新樣翻傳號冷金。遠寄南都豈無意，緣公揮翰似山陰。
華陽巾 文彥博
華陽山相遺巾法，蜀國烏紗學製成。公厭貂裘今已久，定知野服稱高情。
蒙頂茶 文彥博
舊譜最稱蒙頂味，露牙雲液勝醍醐。公家藥籠雖多品，略采甘滋助道腴。
近以蜀物寄獻復以雅章爲報輒課蕪音仰酬來貺 文彥博
微物達誠方愧極，雅章流惠見情深。野夫自是甘芹味，國老何嘗靳玉音。伸紙恣窺藍肆寶，登函頻作洛生吟。辭清墨妙真雙絕，韞匵傳家勵子孫。
天平相公遠寄佳章謹依韻和呈  其一 文彥博
曉闢天閽出帝綸，麾幢誤委不才臣。六條頒詔專臨雍，一道全師別制秦。雖受深恩辭北闕，擬將何術撫西人。他年遂解簪纓去，乞去伊川號散民。
天平相公遠寄佳章謹依韻和呈  其二 文彥博
昔年公掌秦中漕，虎節尋提四鎮師。從此功成爲漢相，至今闕內仰蕭規。新詩遠寄音盈耳，累牘頻窺喜見眉。更問春遊何處好，夾城西面景龍池。
次韻答平凉龍圖王諫議 文彥博
凜然威望讋西戎，十萬貔貅節制中。從古藩垣謀帥重，于今詩禮得才雄。勤歸定是推優賞，靜勝由來保上功。不獨韋平稱世美，緇衣兼詠武桓公。
答王龍圖詠山見寄 文彥博
分得魚符守雍州，垂帷閉閣再經秋。眼看巖岫將登覽，身似匏瓜苦滯留。杜曲朱坡雖已到，圭峯紫閣未曾遊。却輸假道歸朝客，上遍終南寺寺樓。
題紀太尉廟 文彥博
死節古來雖有矣，大都死節少如公。惟圖救主重圍內，不憚焚身烈焰中。龍準有因方脫禍，猴冠無計復爭雄。如何置酒咸陽會，只說蕭何第一功。
過滎陽玉像院 文彥博
瑞相雙刊玉，仁祠側布金。輪蹄一道過，風雨二山嶔。密蘚蒼緣壁，喬松秀出林。村僧不可語，難問祖師心。
過汜水關 文彥博
濟世安民主，擒充執竇歸。山川遺氣象，史冊動光輝。原廟今昭德，羣雄昔畏威。虎牢名自久，牛口諺應非。關塞侔天險，封疆介日圍。特吟摩詰句，度水柳依依。
某伏蒙昭文相公以某方忝瀍洛之寄因有嵩少之行惠賜遊山器一副質輕而制雅外華而中堅匪惟便於齎持實爲林下之珍玩也輒成拙詩一章報謝 文彥博
上公遺我游嵩具，匜盥杯盂色色全。拂拭便須延隱逸，潔清那敢污腥羶。行齎每度雲巖側，器使當居蠟屐前。林叟谿翁皆竊玩，山厨因此識嘉籩。
答青州相公二首  其一 文彥博
非才久玷鈞衡重，乞得麟符守洛師。聖造如天從素欲，愚衷何地報鴻慈。先塋松檟躬時省，私廟萍蘩潔仲祠。相國情深最知我，郵筒千里貺新詩。
答青州相公二首  其二 文彥博
雅章追念栢臺遊，屈指今逾二十秋。初奉南牀持大憲，後陪東閣告嘉猷。心如金石同謀國，路出風波免覆舟。聞欲堅隨赤松去，擬携靈壽從留侯。
梅公儀見寄華亭鶴一隻 文彥博
子真仙裔富高情，遠寄仙禽至洛城。昔向華亭常警露，今來緱嶺伴吹笙。稻粱猶憶嘉禾美，竹樹應憐履道清。已遣吾家伊水墅，旋營莎薦似咸京。
游平泉作 文彥博
一崦抱溪斜，前朝輔相家。遺基皆瓦礫，古木尚煙霞。夙昔東山墅，留連上殿車。雖云營退隱，未免逐豪夸。事往如飛鳥，林空噪暮鴉。池平無舊鳳，堤壞有殘沙。野叟猶能說，樵夫亦共嗟。至今巖石下，多長紫薇花。
又讀平泉花木記  其一 文彥博
歷覽平泉記，文饒性苦奢。如何伊上墅，多是日南花。美蔭皆奇樹，清芬悉異葩。安知桃李盛，不及晉公家。
又讀平泉花木記  其二 文彥博
竹樹環青嶂，樓台生碧煙。珍奇窮四海，景象冠三川。上黨夷兇日，太和歸國年。此時能勇退，應遂老平泉。
又讀平泉花木記  其三 文彥博
吾觀李太尉，所失在誇權。名遂不知退，膏明惟自煎。終身戀華組，何日到平泉。徒有思歸意，歌詩盈百篇。
游盧溪 文彥博
一徑極幽深，清泉響竹陰。昔人曾隱霧，衰世偶爲霖。謀國無長策，論兵肆褊心。王師遂不振，物議愈難任。仰藥身雖殞，攻關盜轉侵。傳家絕諸藐，遺業變雙林。僧朴俱難問，碑昏尚可尋。徘徊念陳迹，不爲歎人琴。
寒食日早發赴積慶莊拜掃過龍門馬上作 文彥博
赫奕晨霞照萬燈，路穿闕口勢如吞。橋邊楊柳垂青線，林下鞦韆掛綵繩。平地伊流不一抹，半天嵩嶽翠千層。行行漸入吾疆理，竹塢松阡間綺塍。
秋日登闕塞 文彥博
鞅掌公庭暇，登臨闕塞秋。清談不廢務，遠望略消憂。二室欖前見，長伊天際流。僧歸下樵徑，客去上漁舟。返照明金剎，飛泉響石樓。放懷真趣得，縱目滯情休。像列三龕密，波翻入節稠。悵然高世意，不減冶城遊。
游潛溪 文彥博
脩竹蔭清溪，潺湲闕塞西。石床平有蘚，沙路潤無泥。粉白松圍古，藍生草带齊。難留批勅字，救旱作雲霓。
登廣化閣 文彥博
寶剎層峯上，危欄凈界中。登臨近霄漢，子細見伊嵩。谷迥傳清梵，川長沒遠鴻。黄昏不忍去，月在石樓東。
宿少林寺 文彥博
六六仙峯繞靜居，俗塵至此暫消除。西來未悟禪師意，北去還馳使者車。五品封槐今尚在，九年面壁昔何如。心知一宿猶難覺，花藏重尋貝葉書。
游金星觀 文彥博
鶴髮龐眉二老仙，林間老屋十餘間。齋糧不蓄惟栽菊，道眼長明祇看山。朋侶過從應綺用，比鄰掩映是嵩轅。蹔游自愧塵勞跡，解帢臨溪濯膩顔。
游嶽寺 文彥博
寺占嵩顔景最多，奇峯列剎共嵬峨。依巖寶砌礱清礎，出谷飛泉逗素波。下瞰長川窮渺邈，傍觀列岫極陂陁。緇林法樂堪隨喜，鐘磬聲清唄梵和。
過潁陽山墅作 文彥博
平生箕潁志，未免困名韁。賴此營山墅，頻年至潁陽。相鄰紫雲洞，不羨白蓮莊。却愧耕夫問，歸軒作底忙。
大名府舍創作茅齋因題八句太師相公太保相公 文彥博
勿謂茅茨陋，棲心即有餘。非同諸葛卧，頗類靜名居。面壁思禪理，向陽觀道書。迴頭視華屋，韁瑣宿蘧廬。
留守端明尚書遠示贈闍梨漸師詩依韻和成 文彥博
常隨凈侶呌禪關，熟聽潮音丈室間。身逐孤雲辭隴首，心如皎月照香山。儒空兩悟言無滯，覺望雙除性本閑。居守意勤當應現，不須祇到虎溪還。
僕射侍中榮過潩上小園兼題嘉句謹成十六言仰謝賁飾 文彥博
上相尋芳駐畫輪，華貂玉節耀松筠。二南雅麗音盈耳，八體遒妍妙入神。魯壁再傳科斗字，稽山長詠永和春。小園從此增光價，一室熒煌照乘珍。
小園池上偶作 文彥博
微吟岸幘思悠然，近對方塘遠見山。恩施洛陽均逸地，莫言此地是偷閑。
詩寄龍門寶應寺證大師 文彥博
山人去作山西將，岫幌巖扉掩翠嵐。欲問證師求正住，憑師改作潞公庵。
依韻和答文裕羣牧侍郎 文彥博
華軒過陋巷，良讌集西園。雅飲金罍耻，高吟墨客喧。初晴山色靜，早夏木陰繁。酷愛君揮麈，清言有會元。
晝寢夢歸洛宅 文彥博
位高才薄困疲癃，竹影泉聲夢寐中。定去洛城爲逸客，近來書翰學揚風。
汝州王端明寄示竹亭詩二十章披玩歎賞不能自已輒成四十言仰答來惠 文彥博
窈窕竹間路，清虛池上亭。高情愛寂寂，終日玩青青。汝水環近郭，箕山開畫屏。知君於此興，極目送鴻冥。
中書宿齋偶作  其一 文彥博
齋潔奉祠事，深嚴宿禁扃。露盤雲表見，鈞奏夢中聽。慎獨虔君命，清心重禮經。顧慚溫室樹，忽此集鷦螟。
中書宿齋偶作  其二 文彥博
鳳閣容棲集，心無外慮侵。夜凉秋氣早，人靜禁門深。大政慚無補，微才恐不任。歌眠聽宮漏，蘭焰照青衾。
太廟宿齋作 文彥博
孟秋嚴廟饗，公衮攝祠官。達嚮來風迥，方諸遡月寒。剪茅重屋峻，藂甓繚牆寬。仰念靈台厚，恭思王業難。
寄題龍門臨伊堂兼呈奉先寺興公 文彥博
山僧知我思歸意，爲我臨伊創草堂。聞說繞階叢巨石，更須當檻植脩篁。窗間東望乾元剎，門外南趨積慶莊。便擬半移生計去，不知何似暢師房。
東樞後軒列植花草隨時競秀種類寔繁滋蔓因依未易圖也然昔之造化者爲不少矣故錄其名數牓於北垣意欲後之人勿剪勿伐且無忘於封植也因觀其牓偶作小詩三章曰嘲曰解曰斷云 嘲 文彥博
百種閑花草，皆非藥籠材。如何桃與李，曾不預栽培。
東樞後軒列植花草隨時競秀種類寔繁滋蔓因依未易圖也然昔之造化者爲不少矣故錄其名數牓於北垣意欲後之人勿剪勿伐且無忘於封植也因觀其牓偶作小詩三章曰嘲曰解曰斷云 解 文彥博
勿謂閑花草，色成各有宜。君看桃與李，未是歲寒姿。
東樞後軒列植花草隨時競秀種類寔繁滋蔓因依未易圖也然昔之造化者爲不少矣故錄其名數牓於北垣意欲後之人勿剪勿伐且無忘於封植也因觀其牓偶作小詩三章曰嘲曰解曰斷云 斷 文彥博
天地育萬物，物物遂其生。何須强分別，不若兩忘情。
九月十日西園會范內翰李紫微已下諸公惠雅章謹成拙詩仰答厚意 文彥博
今日西園集，聯裾蜀國英。爲君聊置醴，念我昔專城。麗句皆新意，高談多故情。報君雖拙陋，所應在同聲。
端明尚書垂訪弊居會於西園兼蒙賦詩賁飾輒成四十字奉呈 文彥博
重陽節始過，佳菊色猶親。東籬把酒客，西園飛蓋賓。共此林下宴，可類商顔人。清罇幸未燥，無所獻酬頻。
和副樞吳諫議上元夜從駕至集禧觀 文彥博
順時同樂慰邦民，協氣和風應早春。斗運帝車遵大路，雲從天步絕纖塵。民瞻玉色欣遊豫，岳峙琳宮望省巡。回御端闈張鎬飲，蘭燈桂魄耀星津。
和致政侍郎二府詩 文彥博
潭潭相府方高啟，岌岌樞闈亦對開。棋布司存鄰象闕，星分位表拱天臺。樂天善頌傳嘉句，虔命叨居媿薄才。仰認聖皇優待意，先時曾枉翠華來。
送秘書劉監歸嵩陽隱居  其一 文彥博
昔年寶應茅齋主，別後炎凉已屢經。暫入城來緣買藥，却騎牛去似飄萍。緱山重訪吹笙伴，秘省長虛畫鶴廳。一任洛陽人白眼，且看三十六峯青。
送秘書劉監歸嵩陽隱居  其二 文彥博
四明疇昔稱狂客，二室於今號散仙。子晉料登緱嶺望，待君笙鶴共昇天。
和副樞吳諫議寄題廣化寺東軒 文彥博
凈居高出四禪天，更對伊嵩闢廣軒。塔聳千花依鷲嶺，舟浮一葉上龍門。雲藏古木當危檻，風遞疎鐘過遠村。我有草堂南澗口，一回西望一銷魂。
伏覩致政太傅侍郎答樞密諫議留題齋閣詩依韻和呈  其一 文彥博
三朝光輔仰耆年，謝政歸來作散仙。筑室尚依雙鳳闕，放懷何必五湖船。清談傾座簪纓盛，綵服趨庭子舍賢。公伴赤松應念我，早教西去老伊川。
伏覩致政太傅侍郎答樞密諫議留題齋閣詩依韻和呈  其二 文彥博
華顛相顧最相親，同是三朝二府人。曾忝政堂陪大論，又叨樞筦繼清塵。我慙蒲柳衰殘質，公稱夔龍强健身。把酒觀言兼戀德，春暉不覺漸西淪。
雪中樞密蔡諫議借示范寬雪景圖 文彥博
梁園深雪裏，更看范寬山。迥出關荆上，如游嵩少間。雲愁萬木老，漁罷一簑還。此景堪延客，擁爐傾小蠻。
和副樞蔡諫議植山芋 文彥博
平臺山芋傳區種，久餌能令玉壽延。欲長深根培客土，便期珍味薦賓筵。吳蓴頓覺名稱減，楚芰須慙嗜好偏。況是丹頭推絕品，百金供費亦宜然。
竊知今日於家園種山芋輒成拙詩奉呈副樞諫議 文彥博
聞說家完樂，仍携山芋來。何煩心助長，惟喜手親栽。若務豐根本，應須薙草萊。迎知冬薦味，决不減平臺。
和副樞蔡諫議贈副樞吳諫議謝惠新宅雜花之什 文彥博
百卉千花淑景新，主人吟嘯惜芳辰。依依綠減隨隄色，灼灼紅移洛浦春。已愛清香飄宴席，更分穠艷與交親。鄒陽本是梁園客，醉賞猶思濉水濱。
新釀酴醾酒送吳蔡二副樞 文彥博
此花猶未發，此酒已先香。獨有甘芹意，開罇略爲嘗。
和副樞蔡諫議孟夏旦日右府書事 文彥博
杲日無虧彰睿聖，前星有慶耀東朝。皇明燭遠羣羌服，火德乘時眾慝消。丹扆焦榮猶損膳，華顛尸素合歸樵。夔牙共奏康哉囗，雅詠和聲徹九霄。
去春蒙西都致政李少師惠詩五首追敘舊遊因而招隱某尚羈樞務請退未諧深味來章未知所答遷延宿留遂涉歲時今蒙聖慈俯從人欲聽解重柄均逸便藩仰西河之上遊瞻仁宅之實邇即當胥會彌積欣怡輒成小詩三章代書見意且答去春之賜 文彥博
新詩五首緣招隱，未得西歸未敢酬。今許均勞解樞柄，期君同伴赤松遊。伊西古寺茅庵靜，不到經今八九春。巖谷定知雲水冷，宮師常作獨遊人。斗藪緇塵捋白髭，緘書先去問宮師。仙舟東下能相訪，同上平嵩把酒巵。
過魯太師廟作 文彥博
墨綬前朝宰，桑郊鄭圃東。叢祠臨大道，遺烈凜清風。顧我才尤薄，與君時不同。歷官無一異，得位亦三公。屑屑刑名內，區區薄領中。循良誰復道，貪刻自爲功。哲后方勤治，愚臣合盡忠。承流奉寬大，宣澤務龐鴻。此意緣思古，何人爲發蒙。神交儻來鑒，潛願啟其衷。
再到積慶墳莊即事偶成  其一 文彥博
不到伊川八九年，重來風物盡依然。驚回俗夢鳴臯鶴，洗凈塵襟漱玉泉。綠篠侵階當蕙帳，蒼霞滿目對松阡。天憐老懶優深處，罷聽晨雞徹曉眠。
再到積慶墳莊即事偶成  其二 文彥博
郊園乍適疎慵意，勉强逢迎已不能。赤米白鹽充野饌，蕉衫芒蹻見山僧。含風古木遮簷角，漱玉清泉瀉石稜。田父相過復相勸，早歸林下醉騰騰。
東溪泛舟 文彥博
東溪伊水東，溪水丘溶溶。兩槳夷猶去，雙鳧上下逢。餘波通洛浦，倒影浸嵩峯。荷動聞魚躍，沙平見鶴蹤。島蒲森劍戟，岸柳亞虬龍。並載惟禪客，隨觀有牧童。風傳櫂謳遠，露濕釣蓑濃。不是迷津處，何煩問老農。
遊楚諫議園宅呈留守宣徽留台端明 文彥博
五里依仁宅，西鄰數仞牆。主人爲屏翰，園吏占風光。地勝金甌小，林深錦襻長。輕煙罩叢桂，幽鳥入脩篁。蘚色沿茶竈，松陰覆石床。一區誠可樂，三徑莫令荒。有木皆交蔭，無花不並芳。相期掛冠後，同此事琴觴。
遊史館張大卿致政李少卿史館傅兵部濟上郊園 文彥博
疇昔常聞處士莊，林泉勝景甲山陽。一渠寒水流清濟，千仞濃嵐聳太行。枋口雲歸穿古木，燕川風過入脩篁。前賢舊業何人繼，分與三賢作醉鄉。
題龍潭寺 文彥博
古寺依青障，高軒俯碧潭。山僧如有待，先掃侍中庵。
謁濟祠作 文彥博
導沇靈源祀典尊，湛然凝碧浸雲根。遠潮滄海殊無礙，橫貫洪河自不渾。一派平流滋稼穡，四時精享薦萍蘩。未嘗輕作風濤險，惟有涵濡及物恩。
登平崧閣右崧亭作 文彥博
不較平崧與右崧，大都亭閣盡穹崇。太行太室當前後，俱是山家入望中。
遊碧漣堂偶作寄致政司空相公聊布所懷 文彥博
公以心如水，開軒俯碧漣。嘗虛濟川檝，却就釣璜淵。北倚平崧閣，南臨種黍田。緣經冶城望，到此即懷賢。
詩寄相州侍中韓魏公 文彥博
鼎邑從來事足誇，冰臺近歲景尤嘉。天平峰秀堪圖畫，晝錦堂高可宴衙。新表門閭通德里，舊栽桃李相君家。仍聞降志相希慕，林下時乘洛樣車。
詩寄西都致政司空相公 文彥博
燕居堂北虛閑地，蔾藿森森欲柱天。中有紅梨最翹秀，削成鳩杖佐衰年。初同野叟甘芹味，終學狂翁掛酒錢。分寄一枝公必訝，提携不稱葛陂仙。
詩寄答致政司空相公 文彥博
眾卉羣芳品自奇，遍形歌詠殆無遺。名過衛國平泉記，數協江淹雜體詩。蘇頲祗誇長樂賦，元輿惟咤牡丹詞。豈知哲匠風騷美，不間鴻纖盡物宜。
知郡傅學士將赴彭門蒙貺佳什次韻奉答 文彥博
史局郎曹得俊賢，稔聞高譽已多年。山陽松菊拋三徑，泗水衣冠戴二天。合作商霖光祖構，猶持漢節滯英躔。河梁欲上難輕別，亦望遲遲駐曲旃。
致政仲損張工部詢及孟醞之味因寄數器副以小詩 文彥博
醽淥如澠味似飴，朝回何必典春衣。序賓留飲觴無算，速父供甘羜更肥。不惜郫筒令遠寄，惟憂遼豕得深譏。小家麴糵君諳在，莫使邯鄲枉見圍。
西都留守宣徽祈謝嵩祠往還敝莊因成雅章爲貺謹次嚴韻  其一 文彥博
臘雪應祈沾下土，府公遵命祀中天。定陪仙馭經緱嶺，應訪禪林過玉泉。和氣隨風生二室，歡謠繼日滿三川。悠悠大斾纍纍印，却愛蘇家負郭田。
西都留守宣徽祈謝嵩祠往還敝莊因成雅章爲貺謹次嚴韻  其二 文彥博
若比揚雄多一廛，僅同徐勉葺東田。溝塍萬畝言之過，却恐增添助役錢。
前朔憲孔嗣宗太博過孟云近於洛下結窮九老會凡職事稍重生事稍豐者不得與焉其宴集之式率稱其名其事誠可嘉尚其語多資嗢噱因作小詩以紀之亦以見河南士人有名教之樂簡貪薄之風輒錄呈留守宣徽聊資解頤 文彥博
洛城冠蓋敦名教，任是清貧節轉高。見說近添窮九老，從初便不要山濤。
謝留守王宣徽寄花 文彥博
遠惠奇花自洛城，吟觀醉賞動鄉情。開編讀到安仁傳，方信河陽浪得名。
再和 文彥博
惟有陳園接府城，池塘花竹可娛情。雖然不及芙蓉萼，猶得河橋史舘名。
詩謝留守王宣徽遠惠牡丹 文彥博
姚黄左紫狀元紅，打剝栽培久用功。采折乍經微雨後，緘封仍在小奩中。勤勤賞玩傾蘭醑，漠漠馨香逐蕙風。猶恐花心懷舊土，戴時頻與望青嵩。
熙寧癸丑季冬十有三日某被旨謝雪於濟祠已事與秘書監光祿卿直史館太常少卿屯田郎中祕書丞同遊枋口泛舟沁水至峴石而登岸歷觀巖谷間前賢之題名翌日遊化成寺以車渡沁回入盤谷窮覽山水之嘉處由燕川而歸 枋口作 文彥博
下馬入枋口，漾舟緣碧溪。雪消山骨瘦，風定浪頭低。數里復登岸，羣賢俱杖藜。徘徊巖石畔，尋覓退之題。
熙寧癸丑季冬十有三日某被旨謝雪於濟祠已事與秘書監光祿卿直史館太常少卿屯田郎中祕書丞同遊枋口泛舟沁水至峴石而登岸歷觀巖谷間前賢之題名翌日遊化成寺以車渡沁回入盤谷窮覽山水之嘉處由燕川而歸 化成寺作唐裴相之山墅捨爲寺 文彥博
昔覽傳心法，知公素學禪。今遊化成寺，使我復思賢。大捨傾高產，多生結勝緣。人琴雖已矣，松菊尚依然。寶地侵蒼蘚，巍峰柱碧天。撮衣書久失，礱石像猶全。境寂遺塵慮，僧閑足晝眠。欲歸情戀戀，緩轡出燕川。
熙寧癸丑季冬十有三日某被旨謝雪於濟祠已事與秘書監光祿卿直史館太常少卿屯田郎中祕書丞同遊枋口泛舟沁水至峴石而登岸歷觀巖谷間前賢之題名翌日遊化成寺以車渡沁回入盤谷窮覽山水之嘉處由燕川而歸 過燕川渡 文彥博
早過燕川渡，千峰插太虛。雲開微見日，水淺不漸車。風急樵歌響，霜嚴木葉踈。緣溪東北去，巖腹有精廬。
熙寧癸丑季冬十有三日某被旨謝雪於濟祠已事與秘書監光祿卿直史館太常少卿屯田郎中祕書丞同遊枋口泛舟沁水至峴石而登岸歷觀巖谷間前賢之題名翌日遊化成寺以車渡沁回入盤谷窮覽山水之嘉處由燕川而歸 盤谷作 其一 文彥博
昔有幽棲士，茲焉遂考槃。驚眠澗泉響，醒酒谷風寒。列岫開窗見，冥鴻倚杖觀。韓文傳已久，合在翠巖刊。
熙寧癸丑季冬十有三日某被旨謝雪於濟祠已事與秘書監光祿卿直史館太常少卿屯田郎中祕書丞同遊枋口泛舟沁水至峴石而登岸歷觀巖谷間前賢之題名翌日遊化成寺以車渡沁回入盤谷窮覽山水之嘉處由燕川而歸 盤谷作 其二 文彥博
願也乖真隱，韓文旨趣深。本非逃富貴，豈是愛雲林。已失豪華望，方萌退縮心。歸來老窮谷，村叟共浮沈。
自濟源回及中道得通守郎中詩跂羨山水之遊以不得陪從爲恨因以詩答之 文彥博
奉祀靈源臘雪餘，薄寒風景似春初。因尋山下游三日，惟恨罇前欠貳車。南望思君回五馬，北來遺我得雙魚。新詩兩首連城貴，百斛驪珠價不如。
司空相公特貺雅章俯光陋跡依韻和呈以答厚意 文彥博
一代勳賢孰擬倫，惟公爵德齒俱尊。顧慙參魯辭樞筦，輒繼蕭規偃輔藩。每到碧漣思召茇，時傾綠醑憶曹樽。平嵩極目西南望，仁里高閎近鼎門。
初泛舟新池觀子弟輩作詩因爲此示之 文彥博
舊池疏引透新池，轉覺澄瀾勢渺瀰。得志魚蝦爭跳躍，無根萍梗任推移。船頭欲過衝橋脚，柳眼初開映水湄。借問阿連春草句，何人先把紫毫摛。
將赴大名奉寄西都留守王宣徽 文彥博
驟易銅臺守，脂車冒藴隆。北行如拾魯，南望倚平嵩。畏日臨傾藿，驚飚走斷蓬。伊流舊親友，應亦念衰翁。
春旱既甚禱祈未應小園即事 文彥博
渴望甘膏蘇旱歲，日趨祠廟罄虔祈。春風也解相欺罔，鼓扇楊花學雪飛。
寄相州侍中韓魏公 文彥博
晉公名畫魯公書，高出張吳與柳虞。幸得魏公揮寶墨，緣公楷法亦顔徒。
題韓晉公村田歌舞圖後 文彥博
治世舒長日，田家事力蘇。干戈久不識，簫鼓共爲娛。濁酒行無算，酡顔倒更扶。將求太平象，此是太平圖。
題輞川圖後 文彥博
吾家伊上塢，亦自有椒園。漠漠清香遠，離離丹實繁。盈襜常要采，折柳不須藩。每看輞川畫，起予商可言。
即事偶書 文彥博
世道逢消長，人情徇愛憎。光華如石火，明滅似風燈。巢幕堪憂燕，垂天不羨鵬。危心戒行險，視履益兢兢。
昨夜飲散未眠偶成拙頌錄呈武功寺丞若猶未棄無惜開示 文彥博
以幻能除幻，居塵不染塵。略於歌舞地，聊現宰官身。有法猶爲滯，無心乃是真。還將所得趣，試問悟空人。
再答 文彥博
說幻緣知幻，言塵爲覺塵。覺知今亦遣，塵幻豈關身。獨體方無對，雙脩未是真。因君祗夜頌，自愧小乘人。
提舉劉司封訪別將赴滏陽輒成五十六言 文彥博
乞領琳宮作散仙，雲情鶴態任天然。榮驅軒馭歸仁里，懇拜封章解計權。尺璧時光須愛惜，寸金鄉土且留連。銅臺事事君誇詫，莫望西山緊著鞭。
偶成小詩贈提舉劉司封 文彥博
向上應無快活人，斯言未敢便當仁。留君且住非他意，好作熙寧第八春。
家園酴醾自京寄至奉送提舉劉司封 文彥博
小圃酴醾爛熳開，盈箱採得寄銅臺。當花對酒熏然意，似到清香洞裏來。
提舉劉司封監牧張職方詠酴醾詩皆以微文形於善謔輒成累句奉呈聊用解紛  其一 文彥博
蠻牋往復寫瓊瑰，皆是論都作賦才。花本無情亦無語，清香自到鄴城來。
提舉劉司封監牧張職方詠酴醾詩皆以微文形於善謔輒成累句奉呈聊用解紛  其二 文彥博
已折素華迷雪苑，更將瓊艷照冰臺。劉郎曾入仙源路，又到唐昌觀裏來。
招仲通司封府園避暑 文彥博
騎山樓下水軒東，一室初開待白公。雖是不如南澗上，都緣却有北窗風。銜杯避暑稱河朔，飛蓋延賓在鄴中。解榻况逢徐孺子，饋漿如飯與君同。
金宿樓望月呈仲通司封  其一 文彥博
滿滿十分酒，高高百尺樓。於茲賞圓月，況乃值仲秋。天宇浩無際，露華光欲流。西園清夜景，公幹不同遊。
金宿樓望月呈仲通司封  其二 文彥博
緬想建安盛，西園飛蓋遊。初筵會才雅，今夕繼風流。月伴昏星出，雲隨晚吹收。老生於此興，不減庾荆州。
詩贈提舉竇侍郎 文彥博
紫髯真將白雲卿，總領琳宮道氣清。蘄竹一林曾斷買，青溪三弄得遺聲。季倫自作思歸曲，向秀方深感舊情。雖恨功名非謝傅，樽前更欲聽君箏。
舟中別後中夕無寐偶成四十言奉寄中輝大卿聊致黯然之懷 文彥博
五十年親友，如今兩鬢霜。相逢在淇澳，所樂似瀟湘。話舊如春夢，聽歌放酒狂。壓關樓下別，一夕九回腸。
依韻謝運使陳虞部生日惠雙鶴靈壽杖  其一 文彥博
仙禽壽杖垂佳貺，麗句雕章煥列星。深悉至懷形善禱，擬延西景駐頹齡。
依韻謝運使陳虞部生日惠雙鶴靈壽杖  其二 文彥博
青田雙戲九臯鳴，屈降仙姿入戶庭。宜與衰翁爲老伴，雪毛霜鬢共星星。
依韻謝運使陳虞部生日惠雙鶴靈壽杖  其三 文彥博
瑰奇擢秀從王屋，靈壽傳名自漢庭。仁者存心安老者，欲扶蹇步得長寧。
依韻謝運使陳虞部生日惠雙鶴靈壽杖  其四 文彥博
美幹非緣削治成，挺然脩直體堅輕。仙郎曲借扶持力，使助登山蠟屐行。
熙寧丙辰十一月二十八日安正堂喜雪 文彥博
凍雲濃厚朔風嚴，粉揉瓊霙撲綺簷。斗變至和緣帝力，迎知上瑞協人占。晚歸漁市蓑衣重，曉上旗亭酒價添。更待三英同勝賞，翩翩賦筆紫毫銛。
雪霽金宿樓閒望偶作 文彥博
盈尺初晴皓采鮮，長空極望勢漫漫。銅臺不憚三休上，冰井須添一倍寒。舟檝似從雲外過，園林如在鑑中看。冬來景象今方好，未到黄昏且凭欄。
詩答鄆州分司李待制許中春寵訪 文彥博
念昔多聞友，于今四紀强。滯才君絆驥，叨命我循牆。二月芳期近，三台淑景長。東郊望飛蓋，原隰有輝光。
謝假新舟 文彥博
使艦新成泛碧瀾，更陪李郭共登仙。深慚一水如衣带，不稱君家舊濟川。
寒食游壓沙寺雨中席上偶作  其一 文彥博
魏公前歲朝真去，寂寞闌干尚有情。莫道甘棠無異種，至今留得雪香名。
寒食游壓沙寺雨中席上偶作  其二 文彥博
沙路無泥地側金，滿園香雪照瓊林。一枝带雨樽前看，還是去年寒食心。
機宜職方見示三月十八日遊船場見許公亭詩追惟文靖公之舊蹟輒成四十言以繼善聲 文彥博
文靖居留日，于茲事勝遊。春塘雖有草，夜壑已無舟。召伯昔所憩，魏人今再脩。不緣從眾樂，爭忍過西州。
某伏覩運使金部運判秘丞運同贊善贈長老元師詩一首舉唱三觀圓成叵測精微但深讚歎輒不自揆願繼善聲素昧宗乘頗慙蕪陋 文彥博
北土久無臨濟嗣，宗風不振至于今。方當魏俗依僧寶，須訪堯山禮道林。東去懇邀香象駕，西來頓識祖師心。紺園變色慈雲庇，蔀屋容光惠日臨。理事融通周法界，處時同就聽潮音。不分孔老爲三教，欲使瓶盤作一金。得度皆欣龜值木，當機盡許芥投針。伽佗孤起開晨景，伊字齊脩照溟陰。獨愧鈍根非了了，宛同眢井自沉沉。願將天鉢清凉水，浄洗昏眸與濁襟。
效唐杜牧之對酒絕句 文彥博
醒時忙事醉時閑，隨分傾盃也破顔。若使玉樓休釀酒，春風應不到人間。
追和 文彥博
銷磨歲月功名內，檢束身心禮法中。除却高陽詩酒伴，人間誰解惜春風。
問石楠 文彥博
遣使赴西洛，因書問石楠。栽培既已久，圍徑必須添。布葉應籠檻，抽梢定出簷。丹心與勁節，無憚雪霜嚴。
問栝 文彥博
酷愛池南栝，當年手自栽。出藍常有望，生白固難催。得地根彌固，凌霜勢不摧。楸梧皆不問，爲爾亦凡材。
書扇 文彥博
莫結新情斷舊情，斯言明載坐忘篇。心名口誦爲深戒，祗恐迷情逐景牽。
詩答致政范侍郎致政內翰侍郎榮過郊居少駐軒馭兼留詩詠俯賁丘樊輒次元韵 文彥博
郊居誠敝陋，平地見伊光。適值華軒過，仍當煦景長。幸能留憩止，豈敢謂高凉。綠篠緣荒徑，青蘿補壞牆。勸耕周厥土，問稼保斯箱。處擇仁爲里，歸尋醉作鄉。老懷從放達，宴坐絕稀望。後躅承相顧，交情孰可方。清吟委珠玉，雅奏協宮商。似震驚羣蟄，如牷薦大房。畏塗逢善友，酷暑得寒漿。三復勞鉆仰，詞雄韻更强。
運判秘丞黄以某自大水後久無燕集聲酒之樂貽書問念繼以佳章輒依來韻和呈黄莗 文彥博
下水關樓張別宴，別來惟是寄雙鱗。近緣荒政須藩樂，趣辦輿梁爲濟人。歌罷貫珠收畫扇，舞停回雪卷文裀。蓬山叔度憐勤瘁，繼走郵筒惠訊頻。
謝運使陳金部生日惠繡壽仙香爐合依韻和二絕句  其一 文彥博
絺繡爲章古法傳，刺文肖象用功專。他時携去伊川塢，欲並西方皤叟仙。
謝運使陳金部生日惠繡壽仙香爐合依韻和二絕句  其二 文彥博
詩緣大雅成歌傾，器自良工得範模。珍重星郎爲壽意，更從蘭省輟薰爐。
龍圖給事使還過魏少留仙斾道舊爲樂因及北史魏收之語作爲雅章輒敢寄聲聊資一噱 文彥博
劇談亹亹倍塵麾，奇表堂堂對伏犀。易作詩章頻有得，難爲逋峭豈無稽。回驅大旆龍沙北，歸直清廂虎帳西。久困土山緣直道，侃然常耻病于畦。
路上舟中作 文彥博
詔乘巨艦濟安流，聖念偏於老者優。堪笑霸臣何瑣瑣，五湖歸去一扁舟。
行及白馬寺捧留守相公康國韓公手翰且云名園例惜好花以俟同賞因成小詩  其一 文彥博
公書苦惜春光晚，柳絮榆錢撲面飛。惟說名園絕奇品，留花未發待翁歸。
行及白馬寺捧留守相公康國韓公手翰且云名園例惜好花以俟同賞因成小詩  其二 文彥博
去歲曾吟怨別詩，今春醉賞又參差。洛城雖是歸來晚，趁得姚黄正發時。
留守相公寵召同賞花歡飲兼示雅章次韻 文彥博
洛表衡臯穀雨天，歸來景物尚鮮妍。喜隨使旆尋花圃，急趁賓簪赴綺筵。酒撥嫩醅傾綠液，曲調新譜促朱絃。玉堂仙客應潜笑，强作風情學少年。
留守相公寵示東田讌集詩依韻和呈 文彥博
嘗同徐勉構東田，花竹成陰雨後天。爲愛憲臺寬白簡，得隨相府賞紅蓮。清樽屢釂吟情逸，紅袖頻翻舞態妍。歸興直須三鼓盡，月華況是十分圓。
端午日招諸公於敝園爲角黍之會獨堯夫不至因成小詩奉呈用資一笑 文彥博
藥餌從來多客至，人情大抵見榮觀。戴崇貪赴安昌會，必爲東田不足歡。
留守相公寵賜雅章召赴東樓真率之會次韻和呈 文彥博
朱樓華閣府園東，蝸陋仍依美庇中。儉幕深嚴依綠水，楚臺高迥快雄風。四絃清切呈新曲，雙袖蹁躚試小童。況是元規興不淺，歸軒爭敢便怱怱。
次韻留守相公同遊龍門 文彥博
鑿開青障啟天門，直瀉伊流洩汝墳。八節驚濤鼉振鼓，千花寶塔鴈翔雲。巖隈雨過飛泉漲，谷口風回墮葉紛。龕穴隆穹三像列，樓臺華煥兩崖分。方陪茜旆來尋勝，不就蒲飱趁茹葷。北里笙竽皆擁從，東山羅綺半酣醺。升堂共覩皤仙貌，策杖同尋古士墳。喜脫貂冠親野老，幸隨態軾附邦君。林巒岑寂真堪賞，市井喧譁漸厭聞。人度長川猶隱映，香銷古殿尚氛氳。周生歸後蘭重佩，荀令行時蕙更薰。曉露未晞珠滴淚，秋花爭發錦挑文。羣娃散步塵生襪，小舫爭登水濺裙。釣叟傍觀皆歎羨，禪師迎謁盡歡欣。既無冗局羈閑迹，忍促回軒背夕曛。得向石頭溪上飲，從今遂不畏移文。
次韻留守相公佳雪應時 文彥博
同雲瑞雪符丘禱，喜氣歡聲動洛師。農事迎知春後望，時寒順應臘前期。抽毫未見三英賦，貴紙先傳六義詩。賢者與民同此樂，下民無復共嗟咨。
次韻留守相公以羅門新渠並成喜而成詠 文彥博
萬艘潭匯嘉猷里，分洛疏伊盡北馳。遠引駃風通越貨，肇營勝跡在唐時。通渠中梗年滋久，美利重興勢亦遲。漕口羅門今並復，相君一一授成規。
知府學士遠寄雅章曲念衰老謹依高韻和呈粗伸感佩之意 文彥博
幾年洛社盍朋簪，照席瓊枝秀出林。月夕同遊詩筆健，花時共賞酒杯深。帝綸中出榮開府，使節西馳愴判襟。遠寄佳章念衰朽，知君最有歲寒心。
和致政張大夫見貽之什 文彥博
自愧無才濟世難，貂蟬掛了謝朝班。襟形散逸塵埃外，杖履逍遥水石間。君亦早拋華省貴，人皆仰羨白雲閑。湖溪聞與郊居近，不用拈錢剩買山。
送順師赴積慶院寂照庵結夏偶成二頌 文彥博
原夏南歸寂照庵，潜移性海入華嚴。從來野寺門風拙，頻與西堂受小參。西堂舊有牧牛圖，七祖真容列座隅。雖是宗門粗淺法，從粗入細到無餘。
送彌陀實師訪積慶西堂順老 文彥博
好去三摩地，相逢兩會家。禪心究實際，慧眼絕空花。聞在東林日，常烹北苑茶。願將甘露味，餘潤濟河沙。
頌寄實師順師 文彥博
傳聞二禪伯，共是一家風。悟處頭頭悟，通時事事通。西堂入妙用，寂照舍真空。更有青青竹，菩提法眼中。
余前此二紀保釐西郊與判臺李少師及洛社諸君遊龍門飲伊上有漁者獻鱖魚十數尾因作羹鱠坐客有思鱸之興余後守魏累請休致久而未遂曾爲憶鱖詩寄洛下諸賢今年秋累與諸君飲於東田池上葦間鱠魚炊香稻以佐酒浩然有江湖之趣因作是詩并錄憶鱖詩如左 文彥博
一罇江上思鱸酒，兩首伊濱憶鱖詩。今日東田遂前請，香梗綠蟻鱠紅絲。
嘉祐中余尹河南與少師李公明龍圖董巨源集賢王伯初同遊龍門漁者得鱖魚數十尾以助杯柈飲興皆歡日月云邁幾二十年感舊念游作憶鱸詩乃思鱸之比也  其一 文彥博
西風一棹思鱸興，抖擻塵纓歸舊廬。最憶香山石樓下，清伊深處釣寒魚。
嘉祐中余尹河南與少師李公明龍圖董巨源集賢王伯初同遊龍門漁者得鱖魚數十尾以助杯柈飲興皆歡日月云邁幾二十年感舊念游作憶鱸詩乃思鱸之比也  其二 文彥博
追思洛社閑遊伴，屈指于今太半亡。若到龍門更聞笛，定知悲感似山陽。
堯夫惠簟 文彥博
使指及門傳惠賜，蘄春薤葉水紋寒。相君鼎意多兼濟，欲使炎天老者安。
清明日玉津園賜宴即席 文彥博
節應桐華始，筵開禁苑新。推恩緣舊物，如惠及陳人。眾樂聞天奏，同寅會柄臣。蘭肴享豐潔，桂醑釂芳醇。覆育需雲廣，涵濡湛露均。桑榆垂晚景，何路報堯仁。
西歸日瓊林苑賜宴即席 文彥博
竊祿叨榮四紀餘，退思僥倖亦無如。趨朝再覩新宮省，解紱還歸舊里廬。報國丹心明皎皎，戀軒疲足去徐徐。羣公盡出都門祖，盛事光於漢二疏。
臣得請致政赴闕謝恩脩覲禮成回歸西洛感恩戀聖情激於中謹成五言十二韻詩一首齋沐繕寫上進 文彥博
遭時方筮仕，涉道未逢源。四紀叨榮祿，三朝忝聖恩。華顛固一節，厚載託孤根。得謝緣矜老，求全愧達尊。懋官非尚德，進秩玷維垣。海納推涵育，天容示保存。賜筵臨黼座，別旨釂金罇。獻替蒭詞拙，詳延玉色溫。雲章訓深厚，日接寵便藩。穆穆辭宸扆，遲遲去國門。戀深惟有涕，感極却無言。誓竭忠懃志，書紳戒子孫。
臣伏蒙聖恩今月二日就瓊林苑特遣中使寵賜御詩仰味聖言恭披宸翰曲推恩禮過獎愚臣感愧之深負荷弗克輒課愚陋恭和聖製 文彥博
老臣爲感聖恩殊，趣治輕裝覲帝居。錫宴便藩親鳳扆，賜章重疊捧龜書。康時有志才終短，報國無功術已疎。身在洛陽心魏闕，願傾丹懇上公車。
次韻留守相公光和運使度支詩 文彥博
今古雖殊事不殊，古今賢相事相符。昔惟晉國今康國，皆自西都鎮北都。奕葉公台緣世濟，累朝名德與功俱。鎔成九鼎歸良冶，玉季金昆動一鑪。
送圓明大師歸吳興 文彥博
數曲清琴達舜聰，瑶津仙苑助薰風。朝端多士知音久，霅上故棲歸思濃。命服鮮華新爛椹，行裝輕簡舊焦桐。鄉人若問大檀越，盡在食經千部中。
某再獲謝事歸老洛師留守相公寵惠台什過形獎予謹達來貺 文彥博
二聖恩深念老臣，許從休退樂伊濱。重觀景物皆塵迹，喜見居留是故人。林下放懷無檢束，樽前道舊長精神。公難久作東田伴，却作黄樞秉化鈞。
留守相公寵示喜雨雅章曲有推借謹抒鄙意上答 文彥博
嵩陰累晝結層陰，一夕霶沱濟物深。稼穡首資千畝籍，焦勞頓釋兩宮心。高臺便有凉風至，奧室全無暑氣侵。利澤定知均率土，保釐再起作商霖。
留守相公 文彥博
荐捧佳章頻歎服，洋洋盈耳類鏘金。老昏拙滯無才思，勉强難爲繼大音。
余於洛城建春門內循城得池數百畝其池乃唐之藥園因學徐勉作東田引水一支灌其中歲月漸久景物已老喬木脩竹森然四合菱蓮蒲芰于沼于沚結茅構宇務實去華野意山情頗以自適故作是詩 文彥博
引得清伊一派通，三灣相接勢無窮。便成渺渺江湖趣，更有蕭蕭蘆葦風。西洛故年爲勝地，東田今日屬衰翁。藥園事迹分明在，盡見雲卿舊記中。
遊東田八韻 文彥博
文物平津閣，風流太傅山。勝游松島外，故迹藥園間。霜蔀編爲屋，寒荆刈作關。窗欞雲漠漠，畦竇水潺潺。蘆渚炊煙起，萍漚釣艇還。竹經朝雨翠，荷借夕陽殷。幽興能招隱，高情自愛閑。從來行樂處，携手一開顔。
與之珍朝議秋日東田觀魚擲餅水中魚食者眾  其一 文彥博
觀魚最是樂，莫作羨魚心。退而能結網，所得過千金。
與之珍朝議秋日東田觀魚擲餅水中魚食者眾  其二 文彥博
垂釣與施食，乃是兩般心。莫作魯人意，公張取百金。
與之珍朝議秋日東田觀魚擲餅水中魚食者眾  其三 文彥博
鳧鷗兩閑暇，知我無機心。躍淵宜自在，直莫上鈎金。
前日蒙留守相公玉汝延飲于中和新堂仍別設氈幄欲令羸老暫憩翌日小娃已傳其說輒成小詩 文彥博
新堂仍設舊青氈，欲使劉伶暫醉眠。何似奇章南澗上，別開一室待焦先。
留守相公 文彥博
中和堂飲夜厭厭，逸客峨冠欲墮簪。深荷相君憐老意，改題氈幄醉眠庵。
留守相公玉汝寵示嘉篇有棠陰舊游之句過獎難當輒敢和呈 文彥博
曹酒清醇飲易酣，接䍦倒著不須簪。甘棠舊憩人無詠，何似退歸伊上庵。
再和留守相公惠雅章 文彥博
蝸舍歸來多閉戶，貂冠掛了不留簪。每登丞相潭潭府，常憩西廂大隱庵。
再和留守相公繼示雅章 文彥博
兩兩台符世仰瞻，高懷沖淡厭華簪。經綸器業時方賴，難遂南陽卧草庵。
送留守相公 文彥博
樽前不制淚汍瀾，大抵人情老別難。東閣賓朋漸分散，西都風景便闌珊。惟憑魚鴈通書問，祗對松筠想歲寒。公衮還朝副公望，永將天下置之安。
次韻致政中散寵惠雅章 文彥博
承枉安車訪孟津，披雲喜睹舊風神。昔年交會心相契，今日朋從意轉親。華髮並蒙難老福，清罇莫作獨醒人。高門積慶簪纓盛，世上尊榮孰比倫。
致政中散荀龍連惠三篇俯光衰老輒亦依韻和呈再鼓羸師其氣已竭止希一覽而棄之可也 文彥博
郢樓高唱麗陽春，重疊三章妙入神。席上縱歡殊不倦，樽前道舊轉相親。故交共是休閑客，令子今爲輔弼人。河內仙居頗優逸，風流雅尚有誰倫。
河陽寄留守相公 文彥博
蹔別熒煌座，初爲半月期。洛城歸意切，不獨爲花時。
次韻留守相公促令歸洛 文彥博
自古錦城雖可樂，猶言不若早還家。三城爭似洛城樂，只是安仁一縣花。
謝留守相公堯夫惠書及詩意愛勤重  其一 文彥博
河陽滿縣花稱好，仰望山川難比肩。留鑰惠詩鏘玉振，采毫灑墨燦星聯。樽前畢集鄒枚客，舟上同登李郭仙。伊叟依劉心更切，柴車促駕即言還。
謝留守相公堯夫惠書及詩意愛勤重  其二 文彥博
雨後全無京洛塵，名園勝景好遊人。東田兼有春毬探，來就三城報得春。
題河陽太師堂  其一 文彥博
自別三城十九年，重來舊跡總依然。鯉庭兼是魚符守，戲綵承顔慰目前。
題河陽太師堂  其二 文彥博
河橋洛宅近相望，三月花時日又長。蹔整安車來子舍，爲吾特啟太師堂。
游花市示之珍 文彥博
去年春夜游花市，今日重來事宛然。列肆千燈爭閃爍，長廊萬蕊鬭鮮妍。交馳翠幰新羅綺，迎獻芳樽細管絃。人道洛陽爲樂國，醉歸恍若夢鈞天。
題伊叟庵  其一 文彥博
斯干室上上方北，巖伴自爲伊叟庵。每到庵中須熟寢，覺來惟共老僧談。
題伊叟庵  其二 文彥博
此庵庵北望伊堂，南望伊川極目長。更有箕山并潁水，連延直入掛瓢鄉。
清明後同秦帥端明會飲於李氏園池偶作 文彥博
洛浦林塘春暮時，暫同游賞莫相違。風光不要人傳語，一任花前盡醉歸。
賢大師以諸巨公畫像見示傳神寫照曲盡其妙兼丐拙詩輒成一首奉呈 文彥博
用志專精妙入神，援毫肖象奪天真。能將繪素傳奇表，似與公侯結勝因。婁德高僧通夙命，王維善畫記前身。師緣素習今生悟，曾寫雲臺四七人。
題郭熙畫樵夫渡水扇 文彥博
淺水深山一徑通，樵夫涉水出林中。可憐畫筆多情思，寫在霜紈一扇風。
經略大觀文相公寄示東田別後一篇謹次元韻 文彥博
出處交游數十年，故情勤重見矜憐。東田屢涉求羊徑，西洛頻陪李郭仙。四路連城歸節制，萬兵開府壯威權。雅章垂貺尤奇絕，走筆如風似湧泉。
次韻留守相公以某赴東莊特賜佳篇 文彥博
東郊瘠土纔千畝，繞舍團椒僅百家。地接玉泉多草木，路經緱嶺少風沙。能留過客雖無餌，時對清罇亦有花。昔日相君曾降顧，常憂蝸陋不容車。
駕經略太尉相公移鎮太原  其一 文彥博
國節移全晉，階符應列星。新開大幕府，俗號小朝廷。風偃殊鄰服，威加絕塞寧。歸來煙閣上，肖象炳丹青。
駕經略太尉相公移鎮太原  其二 文彥博
北首并州路，旌幢擁畫輪。萬兵嚴後從，百吏拜前塵。漢相儀刑重，堯風氣俗淳。政成期月報，四海望洪鈞。
駕經略太尉相公移鎮太原  其三 文彥博
將軍號令柳營傳，緩带投壺自適然。一片笙歌聞四面，晉公舊事在龍泉。
駕經略太尉相公移鎮太原  其四 文彥博
晉陽襦袴歌來暮，洛宅衣冠動去思。若到參虛念嵩少，北園南望下樓遲。
憶東溪 文彥博
常憶東溪溪上坐，相從惟有野僧來。可憐鷗鳥知人意，料得無機總不猜。
某以端居多暇懷洛成詩伏蒙運使兵部俯垂屬和拙詩伸謝 文彥博
倦翼念歸林，幽懷動越吟。更回谿叟信，深契野雲心。巴里傳高唱，英韶繼善音。便須傳洛社，紙價重千金。
運使兵部以某馳想林泉拙詩言志薦承屬和曲有褒嘉今復致謝 文彥博
爲憶伊川塢，因成洛社吟。永言聊見志，真賞得知心。黼繡頻加飾，夔牙屢振音。傳家同祕寶，不啻滿籝金。
運使兵部見采拙詩四沐繼和唱者已竭而答者無窮內省小巫敢當大敵既難收合餘燼願爲城下之盟 文彥博
引玉纔三唱，投珠已四吟。一鈞皆協律，六義盡同心。巨浸傾無竭，洪鐘叩有音。鼓行君正勇，怯者原聞金。
元師遷化其徒得舍利供於天鉢因作四十言讚嘆既而得殿省蘇承詩又增十字 文彥博
師今順寂去，所寂竟何如。倏爾歸無物，湛然同太虛。化成三昧火，超出四禪居。方悟祇園法，又勝漆園書。蘇君善知識，言詩更起予。
令弟堅官滿歸京偶成四十言代書寄判武學顧學士略資一噱 文彥博
多年判武學，未改舊官銜。有意將投閣，無人爲解驂。師資盡韜略，况味極齏鹽。聞說鱸魚好，歸心風滿帆。
蒙惠咸陽水梨極佳快陶隱居謂梨爲快果太原鳳棲梨少許納上非報也欲校其味耳呂大忠運使惠 文彥博
鳳棲佳果玉漿寒，馬乳龍鬚味一般。未敢便教充釘坐，更將冰蜜校量看。
承答詩披覽歎服無已今復和呈資一噱而已 文彥博
藥錄雖稱性味寒，滌煩功效有多般。從來御宿嘉名著，豈與西沙一例看。
承惠梨栗前詩止及梨今并及之荒詞喧黯又增戰栗 文彥博
盈襜始自終南采，兼量初從御宿般。寄到鄴城人未識，阿通欣躍已先看。
承惠鱖白魚蛤蜊仍以佳章見示併深珍感輒依來韻奉和且申致謝之意  其一 文彥博
多魚見饋逾雙鯉，異味兼常過八珍。更使伊賓垂釣手，轉思東上鱠鱸人。
承惠鱖白魚蛤蜊仍以佳章見示併深珍感輒依來韻奉和且申致謝之意  其二 文彥博
望月懷珠重紫唇，隔牆聞賣已稱珍。奩收篋貯承佳惠，深濟頹山病酒人。
偶書答岐守吳卿 文彥博
君說歸期未有期，西風又是鱠鱸時。何當會集香山伴，同赴松窗燭下棋。
東溪奉送景仁內翰歸東都  其一 文彥博
君自東都至西洛，風光相賞不相違。瑞雪承露從頭看，看到姚黄興盡歸。
東溪奉送景仁內翰歸東都  其二 文彥博
暮春脩禊洛川遊，絲管隨登李郭舟。仲損昌言俱未至，凝眸東望不回頭。
東溪奉送景仁內翰歸東都  其三 文彥博
送君東至伊東塢，東望青嵩與白雲。又向嵩雲更東去，花前把酒惜離羣。
頌送天鉢長老 文彥博
江無行化久，法眼眾推尊。不憚南來遠，緣從北請頻。潮音振祖道，朔土闢宗門。有授傳高弟，無遮接下根。慈航拯羣溺，慧日破重昏。老守心迷鈍，求師求一言。
五老會詩 文彥博
四個老兒三百歲，當時此會已難倫。如今白髮游河叟，半是清朝解綬人。喜向園林同燕集，更緣樽酒長精神。歡言預有伊川約，好作元豐第四春。
耆老會詩 文彥博
九老唐賢形繪事，元豐今勝會昌春。垂肩素髮皆時彥，揮麈清談盡席珍。染翰不停詩思健，飛觴無算酒行頻。蘭亭雅集誇脩禊，洛社英游貴序賓。自愧空疎陪几杖，更容款密奉簪紳。當筵尚齒尤多幸，十二人中第二人。
再酬富公一絕 文彥博
洛下衣冠今最盛，當年尚齒禮容優。惟公福壽并勳德，合是人間第一流。
次韻秦帥經略呂通議過洛少留 文彥博
喜過西都暫解鞍，樽前不惜醉酡顔。推襟道舊從容久，落筆成詩頃刻間。塞外定知威令肅，幙中常得雅歌閑。相門出相歸人望，瑣闥難淹侍從班。
家園花開與陳大師飲茶同賞呈伯壽正叔昌言 文彥博
今朝自賞家園花，濃艷繁英粗可誇。外監上坡俱不至，紫園仙客共烹茶。
近以洛花寄獻齋閣蒙賜詩五絕褒借今輒成五篇以答來貺端明  其一 文彥博
左魏牛黄數十枝，洗粧添色又新奇。金刀剪送三城去，聊助山翁宴習池。
近以洛花寄獻齋閣蒙賜詩五絕褒借今輒成五篇以答來貺端明  其二 文彥博
山翁爲賞洛花奇，采筆連揮五絕詩。口沫手胝頻捧讀，蘭亭醉墨尚淋漓。
近以洛花寄獻齋閣蒙賜詩五絕褒借今輒成五篇以答來貺端明  其三 文彥博
舊說河陽滿縣花，安仁當日頗矜誇。洛城花品雖奇絕，多出尋常百姓家。
近以洛花寄獻齋閣蒙賜詩五絕褒借今輒成五篇以答來貺端明  其四 文彥博
朱輪大旆行春樂，濟上山陽景物佳。莫羨洛城花品好，三城本自有朱砂。
近以洛花寄獻齋閣蒙賜詩五絕褒借今輒成五篇以答來貺端明  其五 文彥博
後園不見栽桃李，舊尹無能可自知。從使當時曾手植，經今十載亦凋衰。
近聞有真率會呈提舉端明 文彥博
近知雅會名真率，率意從心各任真。顔子簞瓢猶自樂，庾郎鮭韮不爲貧。加籩只恐勞煩主，緝御徒能困倦賓。務簡去華方盡適，古來彭澤是其人。
提舉端明寵示三月三十日雨中書懷包含廣博義味精深詞高韻險宜其寡和輒次元韻 文彥博
春光垂欲盡，夏景漸增添。鬰鬰松篁茂，蕭蕭風雨兼。花心隨絮落，屐齒被苔粘。巧囀鶯遷木，驚飛燕入簾。蝦鬚穿曲沼，虎爪度前簷。坐久香銷炷，吟多筆費尖。雲容方靄靄，日色未炎炎。舞鶴傾丹頂，游龜散綠髯。命賓常務率，出令更須嚴。詩詠當階藥，書尋傍架籤。蘭芬衣可襲，露潤草俱沾。貴近辭金馬，編脩賜玉蟾。高懽惟自適，獨樂未嘗厭。赤白曾諮丙，丹青每誚閻。沖和緣養浩，寂寞爲安恬。身處貧無愧，心貪道不廉。成文推大手，濟用鄙輕縑。視履循清節，祈恩陋雜占。聞韶欣鳳舞，在藻愛魚潜。鱸鱠思魚艇，貂冠望酒帘。聖時非吏隱，賢業繫民瞻。撫事惟公論，摛辭乃自謙。保躬誠易退，康世義難淹。纇句慙無取，酬言幸不嫌。
奉陪伯溫中散程伯康朝議司馬君從大夫席於所居小園作同甲會 文彥博
四人三百十二歲，況是同生丙午年。招得梁園同賦客，合成商嶺採芝仙。清談亹亹風盈席，素髮飄飄雪滿肩。此會從來誠未有，洛中應作畫圖傳。
子山朝奉倅汝陰過洛訪別求詩 文彥博
鄴下才名同七子，六年開幕得嘉賓。屈從潁水投餘刃，合去甘泉作從臣。素以潘陽敦信睦，仍於洛孟卜仁鄰。士元驥足難羈絆，即見康衢勢絕塵。
留守相公和提舉端明作三壽公字韻詩輒繼前韻 紀留守相公 文彥博
三川開盛府，萬鑰主離宮。雪苑延梅叟，湖園奉晉公。因依念有素，出處幸多同。雅會歡言意，今推前輩風。
留守相公和提舉端明作三壽公字韻詩輒繼前韻 自述并謝留守相公 文彥博
千載親逢聖，三槐位忝公。周行簉鵷鷺，渭水愧羆熊。致主曾無術，康時豈有功。台文形雅詠，褒假過優隆。
留守相公和提舉端明作三壽公字韻詩輒繼前韻 景仁內翰 文彥博
春色滿伊嵩，春花拆萬紅。欣逢翰林主，還訪玉壺公。聽賞吹簫鳳，陪隨飛蓋鴻。罇前忍輕別，樂事轉頭空。
留守相公和提舉端明作三壽公字韻詩輒繼前韻 君實端明 文彥博
水軒淙夜響，花寨燁春紅。中有羣書府，恬然獨樂公。清吟如唳鶴，高翥若冥鴻。汗簡猶多費，時聞橐屢空。
承伯壽大蓬惠書寄大小鉢囊花并語及敝居松下石上之飲因成二小詩  其一 文彥博
片石長松時下有，青山綠水覺來無。姚黄賞盡東歸去，六六峯前會酒徒。
承伯壽大蓬惠書寄大小鉢囊花并語及敝居松下石上之飲因成二小詩  其二 文彥博
大小鉢囊花色好，不知得似此間無。玉華峯下應頻賞，綺里園中是飲徒。
次韻留守相公洛中金橘 文彥博
嘉實本從南地產，移栽洛土結成時。踰淮未必全爲枳，方信中邦物物宜。
北都留守相公韓以某頃守魏都粗脩齋舍特加標牓仍示雅章謹依高韻 文彥博
載守銅壺踰八歲，漸營凉室與溫房。踈簾夏捲清風閣，密幄冬褰愛日堂。窗靜坐聞松竹韻，徑深行襲蕙蘭香。已慙必葺非宏麗，更愧佳章比召棠。
贈國信畢少卿北京作 文彥博
鄴下常推七子才，兔園賓客重鄒杖。三千里外出疆去，四五年前點頓來。將幙未歸慙老大，使旃重到喜追徘。朔風不度龍沙遠，只向雲中講信回。
答龐相家園雖陋春物向榮日冀相車時枉遊覽未蒙寵降承貺佳章謹次嚴韻 文彥博
一廛幽趣斗城西，竹映軒窗柳拂堤。園吏每誇風物美，主人常歎簿書迷。碧池荷動觀魚戲，朱檻梧傾待鳳棲。惟願毗耶長者至，莫憂花裏有鶯啼。
題龍門奉先寺興禪師房 文彥博
伊叟已先至，興公猶未歸。憑高東北望，一片白雲飛。
偶書扇面 文彥博
人生七十古來稀，老境來侵老病隨。自算愚年垂九十，也須慙愧耳聾遲。
慈聖皇太后挽詞  其一 文彥博
仁皇當寧久，聖后配天崇。厚德符坤象，先朝定震宮。尊榮三代禮，擁佑兩朝功。徽範并慈訓，皆留信史中。
慈聖皇太后挽詞  其二 文彥博
聖孝攀慈範，神遊冀少留。重明緣積慶，陰德在貽謀。制服從恩重，因山變禮優。白雲何處去，雪涕望嵩丘。
慈聖皇太后挽詞  其三 文彥博
榆輴漸出金門遠，蘭膳深悲玉座空。奕葉舜華推至孝，前朝文母繼清風。栢城鬰鬰依嵩北，石闕隆隆鎮洛東。白髮老臣何以報，日期西去掃山宮。
英宗皇帝挽詞  其一 文彥博
乾德符亨會，天飛出慶寧。繼明光五葉，啟聖協千齡。方保瑶圖永，俄悲玉殿青。定知遷寶座，還集太微庭。
英宗皇帝挽詞  其二 文彥博
厥初丕命集，咸慶長君賢。恭儉敦堯德，憂勤損舜年。象耕蒼野地，龍御鼎湖天。帝錫宣英號，鴻休耀信編。
英宗皇帝挽詞  其三 文彥博
在隱推龍德，重明協帝華。蓼蕭均澤及，四海讋威加。就日心方切，騰天馭已賒。攀髯不可跂，淚目送雲霞。
濮安懿王夫人挽詞  其一 文彥博
令淑王藩表，恩榮代邸尊。篤生爲聖嗣，善述在神孫。吉兆憑崧麓，真歸傃濮園。賓天雖日遠，國本自靈源。
濮安懿王夫人挽詞  其二 文彥博
昔重間平樂，中推輔佐功。德容咸有裕，善慶果無窮。以義情雖奪，於親禮更崇。洛郊春向晚，薤挽變凄風。
神宗皇帝挽詞  其一 文彥博
千齡逢聖旦，六葉嗣昌辰。睿智天攸縱，章程日又新。車書通絕域，雨露洽殊鄰。民罄華封祝，帝思蒼野巡。
神宗皇帝挽詞  其二 文彥博
龍髯攀不及，鳳翼附無因。望斷喬山路，憂深杞國人。含生蒙舜德，率土被堯仁。罔極何由報，徒能損百身。
神宗皇帝挽詞  其三 文彥博
元豐聖政洽隆平，溢牘聯篇載頌聲。皇武惟揚昭七德，帝華克協麗重明。喬山去日乘龍馭，蒼野巡時見象耕。憶兆臣民蒙澤久，隕身思報一毫輕。
神宗皇帝挽詞  其四 文彥博
老臣逢聖運，受眷特優隆。覲禮超羣后，官儀極上公。皇慈矜舊物，帝念錄微功。一酌堯罇異，三篇說命同。斯心期檢玉，不意遂遺弓。聲暨要荒外，哀纏普率中。凄涼石門路，慘淡栢城風。血淚盈襟隕，何由報昊穹。
宣仁聖烈皇太后挽詞  其一 文彥博
九年四海被清暉，瑞彩重輪照殿幃。間日視朝覲旰食，未明思政事宵衣。存心庶務勞千慮，决意真游厭萬機。下土顒顒望霄漢，仙輿直指厚陵歸。
宣仁聖烈皇太后挽詞  其二 文彥博
老臣八十慙尸素，掛了貂冠歸洛陽。芝詔薦臨優眷注，蒲輪促起預平章。重辭禁幄猶如昨，今迓靈輿益自傷。勉策衰羸來鞏固，臨風灑淚厚陵傍。
故相國元憲宋公挽詞  其一 文彥博
天聖收羣彥，惟公獨出羣。兩朝推舊德，一代仰高文。得位才康世，逢時道佐君。云胡天不憗，撫几悼勳勤。
故相國元憲宋公挽詞  其二 文彥博
念昔爲寮契，周旋一紀餘。佐時君望重，謀國我才疎。霧露常蒙潤，陽秋每借噓。忽焉傷殄瘁，隕淚滿襟裾。
故相國元憲宋公挽詞  其三 文彥博
名遂營身退，高風近古稀。台司脫屣去，空土掛冠歸。仁壽宜難老，朝陽歎易晞。宸篇學丘禱，恩耀賁泉扉。
故宣徽惠穆呂公挽詞  其一 文彥博
奕世韋平族，經時管葛才。蒼生方仰望，大厦忽傾頹。不憗皇情悼，如仁士論哀。刑山赴真宅，應見國僑來。
故宣徽惠穆呂公挽詞  其二 文彥博
蚤預朋從談燕熟，晚陪樞筦歲時多。心如金石堅無改，聲似塤箎久更和。丹鳳臨池猶未浴，白駒逢隙已先過。相門餘慶簪纓盛，繼述皆同穀與儺。
故尚書懿敏王公挽詞  其一 文彥博
盛德三槐舊，論交二紀深。帝聰聞曳履，人望在爲霖。沒世猶赍志，康時未稱心。孤懷傷殄瘁，清淚滿衣襟。
故尚書懿敏王公挽詞  其二 文彥博
上臺三品位非輕，秘殿論思職更清。頻倚壯猷爲屏翰，合從僉議秉鈞衡。頹然處順君無怛，慟矣懷賢我有情。不獨九原埋寶玉，人琴從此絕遺聲。
尚書令魏國忠憲韓公挽詞  其一 文彥博
平生投分比金蘭，莫逆論心最歲寒。唱第楓宸陪驥尾，秉鈞槐府並貂冠。潘陽事契常脩睦，相魏親鄰正講歡。冰井臺邊星隕後，百身何贖但汍瀾。
尚書令魏國忠憲韓公挽詞  其二 文彥博
出入三朝共，周旋四紀同。論交最知我，經世獨推公。觀水驚川逝，升堂失棟隆。悲懷與聲淚，遠寄紼謳中。
尚書令魏國忠憲韓公挽詞  其三 文彥博
三朝光輔致昇平，九敘咸熙入頌聲。獨運鴻鈞成大業，親扶英主繼重明。聖賢自昔推同德，忠獻于今重易名。清廟已聞從配饗，哀榮不獨在佳城。
中書令魯國宣靖魯公挽詞  其一 文彥博
三朝輔翊秉鴻鈞，功在旂常澤在民。黄石授來爲帝傅，赤松遊去保天真。達生優享高年福，出世輕遺大夢身。自古陘山多吉宅，國僑裴令繼芳塵。
中書令魯國宣靖魯公挽詞  其二 文彥博
二府陪游垂二紀，服公哲範每思齊。留心舊典皆馴致，從事新書悉順稽。言發清風常穆若，心停止水更淵兮。先朝付囑非無謂，必爲其仁在放麑。
中書令魯國宣靖魯公挽詞  其三 文彥博
龜蒙啟土世傳榮，猶倚耆英作政卿。及見伯禽親拜後，方知遺愛在元成。
中書令魯國宣靖魯公挽詞  其四 文彥博
穆穆罷朝嗟不憗，衝衝停市歎如仁。生芻絮酒難親致，薤曲書成淚滿巾。
王太師挽詞  其一 文彥博
賢書蚤入英雄彀，冠歲高馳賈馬聲。一紀玉堂司大筆，兩朝金鼎主和羹。天邊遽失騎箕象，川上猶思用檝名。欲識聖恩優異處，密章重疊賁佳城。
王太師挽詞  其二 文彥博
去春解組遂西征，曾辱都門出饒行。席上詩成光退跡，樽中酒滿敘離情。經年方歎音容隔，此日俄驚柱石傾。羸老不能親引紼，臨風灑淚濕襟纓。
司馬溫公挽詞  其一 文彥博
莫逆論交司馬丈，君心知我我知君。同謀同道殊無間，一死一生今遂分。八十衰翁如槁木，一千餘日是殘曛。前途若有相逢處，尚以英靈解世紛。
司馬溫公挽詞  其二 文彥博
留滯周南十五年，成書奏牘過三千。東山方起爲霖雨，大厦俄傾歎逝川。密有忠言如藥石，別加優禮賜貂蟬。兩宮痛悼皆臨奠，祗爲臯夔志未宣。
司馬溫公挽詞  其三 文彥博
昔有鄉賢陽道州，亦聞比近有松楸。新阡便合開三徑，同氣相求好並游。
司馬溫公挽詞  其四 文彥博
傅巖舊跡今猶在，兼與安平祖廟鄰。賢相裔孫還卜宅，先疇吉土是歸真。
司馬贈太傅康國韓公挽詞  其一 文彥博
朝路相從三紀餘，更陪國論對鈞樞。康時遠術推賢業，造膝嘉猷協帝俞。盤結方資庖刃解，旱乾猶望傅霖蘇。寢門遽有人琴歎，老伴調零道轉孤。
司馬贈太傅康國韓公挽詞  其二 文彥博
洛城曾與公相別，已爲人生老別難。今作紼謳成永訣，滿襟悲淚轉汍瀾。
司馬贈太傅康國韓公挽詞  其三 文彥博
西豪居在許東偏，丹旐遥遥過許田。欲問相君真宅處，高平吉地是新阡。
中書侍郎傅公挽詞  其一 文彥博
友會朋情二紀餘，金蘭投分更無殊。鳳池晚接經邦論，龍陛晨陪步武趨。起副民瞻方倚賴，用爲霖雨待昭蘇。如何奄忽公先逝，自歎靈光老益孤。
中書侍郎傅公挽詞  其二 文彥博
賢業雖長命不融，從來此恨古今同。爲霖作礪君家事，未盡舒張數已窮。
中書侍郎傅公挽詞  其三 文彥博
常愛龍潭龜島上，移床醉卧綠髯中。茂林脩竹皆如舊，惟歎人琴遂一空。
致政仲損工部哀詞    其一 文彥博
自昔朋游今五紀，斷金連璧附英翹。學通經史蒙三益，心類松筠見久要。白首郎潛甘寂寞，清時吏隱甚逍遥。年逾九九誠無慊，惟歎人亡與道消。
致政仲損工部哀詞    其二 文彥博
金蘭取友務端良，仲損於余極久長。蚤歲傾懷論管鮑，晚年脩好結潘陽。人琴忽起芝焚歎，簫鼓俄隨薤挽傷。不到寢門親一慟，臨風老淚獨浪浪。
太尉韓國文忠富公哀詞  其一 文彥博
蚤擅才名重，天資德望崇。大勳緣定策，美利在和戎。一代推人傑，三朝倚棟隆。音容雖已矣，永譽更無窮。
太尉韓國文忠富公哀詞  其二 文彥博
鼂董經邦策，臯夔濟世賢。頻堅挂冠請，未及縱心年。蚤遂赤松伴，晚參黄蘗禪。懸車垂一紀，筑室冠三川。瀟灑山中相，優游地上仙。尊榮兼壽考，五福在公全。
太尉韓國文忠富公哀詞  其三 文彥博
我愧才無取，公常問不能。白麻曾並命，黄閣遂同升。調燮彝倫敘，將明庶績凝。如仁今奄忽，昭代失良肱。
太尉韓國文忠富公哀詞  其四 文彥博
去年春作耆英會，一坐簪紳仰典刑。今日共嗟天不憗，惟瞻英範在丹青。
太尉韓國文忠富公哀詞  其五 文彥博
達觀定知無怛化，常情未免愴離魂。邛山土厚雖埋玉，遺烈餘芬萬古存。
故開府太師王公挽詞太子太師  其一 文彥博
蚤歲馳聲猶未冠，錦標獨得冠詞林。四朝出處身名泰，五紀游從事契深。居守北郊依舊德，退休西洛負初心。白龍泉畔青烏兆，引紼悲謳淚滿襟。
故開府太師王公挽詞太子太師  其二 文彥博
昔年壺洛赴三城，華髮青雲敘故情。今日人琴俱已矣，猶傳樂府沁園聲。
故開府太師王公挽詞太子太師  其三 文彥博
天聖年中始得朋，後陪孟洛兩交承。追思往事渾如夢，老淚如傾自不勝。
故開府太師王公挽詞太子太師  其四 文彥博
前歲公圖歸洛中，待君同賞狀元紅。人間萬事難如意，須把興亡付壞空。
楚正議挽詞三章  其一 文彥博
出處交游五十春，洛城晚歲卜親鄰。東齋錦襻清談處，今日重來淚滿襟。
楚正議挽詞三章  其二 文彥博
大抵神存體不留，萬安山下宅松楸。平生燕集歌懽友，伯壽應同泉下游。
楚正議挽詞三章  其三 文彥博
每讀龜書鴻範篇，人間五福是高年。公年九九雖無慊，散盡耆英我屹然。
初知榆次縣題新衙鼓上 文彥博
置向譙樓一任撾，撾多撾少不知他。如今幸有黄紬被，努出頭來道放衙。
贈李戡 文彥博
昌元建邑幾經春，百里封疆秀氣勻。鴨子池邊登第客，老鴉山下著棋人。
依漾園池上即事 文彥博
莫問竹風來不來，竹間已自絕塵埃。貪看池上能言鴨，小立橋邊稱意苔。
詩一首 文彥博
楚澤荃蘅盡化蓬，自須高謝脫池籠。從知鳩鳥真無賴，猶使瑶臺關有娀。
汶陽館 文彥博
去歲營船隩，今朝館汶陽。海空沙漠漠，河廣草茫茫。家國哀千古，男兒慨四方。老槐秋雨暗，孤影照琳琅。
睢陽五老圖 文彥博
輔政何時退省閑，清平告老謝簪冠。兩朝耆宿真英武，一代謀謨實柱桓。太史尚瞻星有烈，小民猶念德無寒。誰知我輩登樞要，嚴貌冰威祗肅看。
宿獨樂園詰朝將歸 文彥博
平曉何人汲井華，轆轤聲發散春鴉。開園更有四五日，映葉尚餘三兩花。宿病岑岑猶带酒，無眠耿耿不禁茶。自嫌行樂妨年少，遽索籃輿且向家。
雙泉 文彥博
長劍並彈霜氣豪，白虹半折秋雲高。濯纓洗耳更何處，世人回看輕鴻毛。
溴水 文彥博
潺湲北山水，繚繞南城臯。晴灘錦石亂，擊觸春湍高。誰謂溴梁大，不能容魴魛。臨流自縮手，揭厲應徒勞。
草堂肖遥寺 李章
羅什留真嗣，重扉掩碧松。鄰僧來紫閣，遠逕接圭峯。雨氣晴先潤，庭陰午後濃。依稀祖師意，瘦倚一枝笻。
句 李章
願求裴令一篇詩。
和氣致祥詩 裴湘
君德奉天道，沖融協太和。卿雲呈瑞早，膏澤應時多。煦集連枝木，嘉扶異穎禾。五星還聚井，丹鳳更巢阿。藪澤無遺士，邊防久息戈。黔黎逢至化，稽首載賡歌。
句 楊士彥
江氣南吞吳分野，海波北撼楚封陲。
跨鼇亭 李楫
紫金高處是鼇頭，獨負華堂幾百秋。形勢平吞北夢澤，規摹雄峙南司州。三關設險知無敵，八相風流孰與儔。
車蓋亭 李楫
白兆山光相掩映，紫金氣象轉深幽。水西咫尺無人到，乘興何妨一葉舟。
句 李楫
令人却憶保寧寺，二水三山李白詩。
句 錢仙芝
乘秋張翰思歸國，垂老龜蒙畢著書。
送張無夢歸天台 慎鏞
暫御飚輪謁冕旒，却思揮袂揖浮丘。日邊已奉崆峒問，塵外還隨汗漫遊。玉座榮頒天藻麗，石橋危過雨苔秋。吾皇清浄延高蹈，雲水無心本自由。
題桐柏觀 元積中
九峯巍絕亂雲屯，石室瓊臺舊址存。山險密盤之字徑，洞深高闢丙方門。碧桃花爛春溪暖，紫玉簫沉月榭昏。未覺壺中光景晚，人間歸去見來孫。
題安國寺 元積中
繞縣江山翠翦裁，檥舟亭下重徘徊。昔承官乏因曾到，今按刑章得再來。井邑半迷新巷陌，園林猶認舊亭臺。靜思三十年前事，恍若邯鄲一夢回。
句 元積中
江東一十州，宜城名善地。
送鈐轄館使王公二首  其一 張靖
保塞昔年嘗閉壘，甘陵今歲又勞師。將軍鎮蜀功多少，不見干戈出虎皮。
送鈐轄館使王公二首  其二 張靖
玉勒嘶風出錦城，山光野色助離情。行行莫倦神華遠，芳草連雲伴去程。
送同年蒲叔範察判杭州監 王疇
釋之久未調，王粲當從軍。謂言塞垣事，壯氣橫風雲。育材幸明代，薦賢無令君。如無漢酤冗，沈此荆山珍。萍氏本譏酒，周官有彝倫。孝武事却攘，志清天地屯。連兵無時已，四海蕭然貧。官始操釀具，榷之飽師人。利源一以洩，頹波蕩無垠。糜穀費耒耜，良糵爭清醇。酒禁著律令，犯笞及其身。狂藥乃陷穽，傷哉堯舜民。炎靈屬我后，天資英且仁。邦力早雄富，漢制仍相循。歲賦二千萬，經入固已勤。彌年擁武節，聚邊清國氛。雄雄百萬師，跨邁擊燕秦。仰給傾武庫，賞赍圖戎勳。加斂猶不足，返古當何云。杭城東南劇，地將湖海鄰。榷利冠天下，旗亭壓重闉。彼雖斗筲職，亦擇才英臣。風露氣已肅，溪潭寒彌新。沙榜朝汍汍，吳濤暮沄沄。南州近牛斗，氣象雄霜旻。汀楓變老枿，赤葉晴相紛。嘗茶泊幽寺，觀魚下輕䑳。行當收翹楚，寧復混蒸薪。無爲狎吳叟，坐戀秋江蓴。
立秋日書懷 王疇
一歲中分氣序平，夫何猶有感秋情。已饒健鶻凌空翮，肯作寒蜩抱樹聲。桐葉漸愁經雨墜，桂枝還喜得風生。夜凉頻愜山居興，天澹銀河徹曉清。
句 榮諲
城下江流金雁水，亭中人弄玉絃琴。
三高僧詩 霅之晝能清秀 釋契嵩
晝公文章清復秀，天與其能不可鬭。僧攻文什自古有，出拔須尊晝爲首。造化雖移神不遷，晝公作詩心亦然。上跨騷雅下沈宋，俊思縱橫道自全。禪伯修文豈徒爾，誘引人心通佛理。搢紳先生魯公輩，早躡清游慕方外。斯人已歿斯言在，護法當應垂萬代。
三高僧詩 越之徹如冰雪 釋契嵩
徹公之清若冰雪，高僧天資與人別。三十能詩名已出，名在詩流心在律。不殊惠遠殊惠休，皎然未合誰與儔。白雲蕭散何定止，忽入關中訪包李。孤清難立眾所沮，到底無辜中非語。木秀於林風必摧，徹公懷德成禍胎。古人已往不復歎，爲爾爲詩遺後來。
三高僧詩 杭之標摩雲霄 釋契嵩
標師之高摩雲霄，在德豈在於泬寥。一庵嶺底寄幽獨，抗迹蕭然不入俗。有時虛陟層崖眺，不聞其語聞清嘯。當時陸羽事幽討，曾入青雲預聞道。取雨救旱驅神龍，此與人間事豈同。冥機感異心之苗，此公所以稱道標。
送章表民秘書 釋契嵩
一日夫子來山陲，來言去別將何之。清塵舊尉亦皆至，鮮車輕珮光陸離。入門顧我顔色好，林下把袂相追隨。笑傲恣肆意氣豪，舉首不覺白日欹。拂榻乃留巖宇宿，紙衾蒲席誠可嗤。不計豐約但適美，唯唯無語相拒違。是時春和二月半，永夜耿耿輕寒微。高談交發雅興合，如瓶注泉爭淋漓。須臾促席命言志，直吐胸臆撝淳詞。人心不同有如面，平生各自有所爲。表民卒然趨席端，曰吾有志人不知。末俗淺近烏足語，含哺未吐長嗟咨。少從先生學經典，不探枝葉窮根基。帝王之道斷可識，殷盤周誥無復疑。古今事業貴適用，文意述作須有規。豈類童稚空琢刻，畫餅不能療朝饑。十五孜孜事文字，磨礱筆硯精神罷。長篇大軸浩無數，慷慨但欲扶政治。前年補吏來浙右，局務冗俗不可窺。傾懷欲效王覇略，騏驥捕鼠非宜宜。錢唐大府多達官，品秩相較我最卑。孟軻獨負浩然氣，誰能斂袂長低眉。丈夫所重以道進，青雲萬里須自馳。咄嗟顧我胡爲者，甘以門廕爲身資。遂爲謝病遠引去，遽與簪組相差池。膠西董生苟可慕，下帷克苦窮書詩。閒居落莫多感激，所感時政生瑕玼。賤臣抱節私自效，作書萬字投丹墀。天閽深岩在西北，引領一望雲淋𩅰𩅰。德音畢竟不下報，漫陳肝膽空涕洟。嗟嗟吾生時命謬，不遇當時甘佚遺。龍蛇之蟄尺蠖屈，萬物不時須自怡。我家田園在南國，亦有溪山名武夷。泉甘壤黑堪稼穡，歸與老農事鎡基。余與感之聞此語，精神飛動驚支頤。深謀遠慮不可測，滄溟無底天無涯。閶闔門前無限客，摩肩踏足爭前詞。暖衣飽食恣氣艷，幾輩卓犖能如斯。詩君更前與君語，何必輕沮煩孜孜。嘉穀冬收槿朝發，眾物榮茂有疾遲。不聞伊尹五干湯，堯舜之道方得施。賢傑輕身重天下，豈使汲汲營其私。況當夷狄侮中國，蹂踐二鄙翻地皮。將軍誅討苦未剋，百萬師老勞旌旗。兇年樂歲復間作，風雨霜雪猶不時。天子勤政不暇食，亦待才能相補裨。廟堂之上有君子，聰明豈肯饒臯夔。執秉公道尊大匠，裁度杞梓寧參差。愛君爲人性疎達，不以其教交相訾。臨風明月千里別，祝詞豈憚傾肝脾。俗人好毀寡樂善，嘉名清節慎莫虧。朝廷若問平津策，賢良第一非君誰。
古意  其一 釋契嵩
風吹一點雲，散漫爲春雨。灑余松柏林，青葱枝可取。持此歲寒操，手中空楚楚。幽谷無人來，日暮意誰與。
古意  其二 釋契嵩
君莫笑支許，寂寞非愚懵。君莫輕嵇阮，山林有清興。人生徒百歲，樂少憂還剩。萬事漫短長，無如使道勝。爾非傲世士，高蹈釣名稱。但謝區中緣，甘心棲石磴。澄空白日飛，世事終無應。不如省爾誠，自言還自贈。
古意  其三 釋契嵩
雲中見雙鳥，高飛揭日月。毛羽賁文章，翱翔異鷹鶻。翛然邈千里，竟不顧林樾。春風漫飄颺，勁翮更超忽。陌上遊俠子，窺爾徒倉卒。雖有金彈丸，睥睨不敢發。因知奇異資，自保長超越。回視黄雀羣，胡爲戀塵𡋯。
古意  其四 釋契嵩
堪笑浮雲高，凌虛翳日星。寧作蘭蕙幽，草中自芳馨。自足乃天分，未需爾虛靈。掩翳之所惡，胡爲久亭亭。古爲曠達士，浪跡多晦暝。山林惜長往，藏用亦藏形。愚谷不可及，窅然還自寧。嗟余亦羨此，岑寂養頹齡。
古意  其五 釋契嵩
窮品偶真叟，授我一卷書。深林值幽人，遺我斧與鋤。斧鋤亦奚爲，教養材與蔬。荒穢必須剪，使之藹自如。授書欲胡爲，教爾心與軀。學必先正己，自治乃及餘。此意有嘉訓，佩之未始除。如何悠悠人，自謬欲是渠。相習成薄俗，尠德懷籧篨。吾裁此俚語，憑君爲傳諸。
游龍山訪道士李仙師 釋契嵩
日出野曠明，肅然訪道生。杳渺湖外去，散誕雲邊行。秋高天宇浄，脫葉飛縱橫。乘風度林嶺，轉覺衣屨輕。時聞縹緲間，微飚傳鶴聲。知與仙家近，逸思泠然清。須臾轉幽谷，紫府芝田平。仙童走脚報，松子來門迎。接袂語且笑，所歡非欲情。丹臉人未老，道貌天已成。開筵羅玉粒，盤餐饈紫英。綢繆似交舊，灑落懷抱傾。薄暮忍云去，徘徊倚山楹。欲有重尋約，還憂變高名。
感遇九首  其一 釋契嵩
海水晦夜清，秋色涵蓬壺。有叟雙龍公，鐵網羅珊瑚。風雲浩容與，悵恨何所圖。欲問天上人，可換明月無。
感遇九首  其二 釋契嵩
仙人白玉京，去去何縹緲。瓊樓二十層，玲瓏汍雲表。銀湟月爲波，萬頃即池沼。秋來宮殿光，逗落人間曉。空際時澄明，烟暇眇青鳥。可見不可到，所思空杳杳。
感遇九首  其三 釋契嵩
悠哉楊執戟，識遠才絕奇。初提草玄筆，頗爲人所嗤。卓卓孔孟道，謝爾平嶮巇。一鑑含幽光，千載方葳蕤。寄語曠懷士，未達休嗟咨。心期道自貴，俗態勢焉隨。青山保長往，白日貞可窺。高標謝松柏，孤芳操弗移。
感遇九首  其四 釋契嵩
天威不到處，干戈動邊鄙。將軍奮威猛，英雄勢隨起。紛紛出榆關，肅肅秋色裏。白馬冒黄雲，清霜厲嚴旨。少壯羽林兒，務能莫多喜。好武匪君心，用兵不得已。寄言飛將軍，妙略應無比。志在報君恩，豈爲黄金死。丈夫身許國，慷慨當如此。寧教太史書，輕笑魯連子。
感遇九首  其五 釋契嵩
蒼茫天地間，流光一何遽。曾聞太古人，未見曦輪駐。才沈崦嵫雲，還上浮桑樹。山色愁裏暝，天形夢中曙。安知穆天子，龍馬神爲御。萬里速乘風，又向瑶臺去。超遥侶神仙，此理當何故。不向堯年長，永使人間住。
感遇九首  其六 釋契嵩
冠蓋何處客，凌雲意氣驕。旦旦趨雙闕，衝衝過渭橋。金珂雲外響，畫燭月中燒。縹緲行天路，升騰在玉霄。如何區宇內，頓與人間遥。長拂羅裳去，明光殿下朝。一俯復一仰，榮多憂亦饒。白髮領邊長，朱顔鏡裏凋。豈知松檜下，幽人長寂寥。萬事淡無慮，恣卧時長謠。浩蕩天地間，孰問犧黄堯。臨風一清嘯，胡爲王子喬。
感遇九首  其七 釋契嵩
空虛澄遠煙，霽色含秋景。思君每盤桓，駐目千峰頂。明月初團圝，可照美人影。美人來不來，雲霞渺林嶺。
感遇九首  其八 釋契嵩
松柏地之靈，草莽亦同茂。願得區域中，人心復純素。蒼梧會稽陰，罔復有陵墓。六合無知音，青山有歸路。人生惜朱顔，賢照長相顧。昨夜露華臺，誰不怨秋暮。
感遇九首  其九 釋契嵩
悠然嚴子陵，遠大寥廓器。故人貴爲君，白駒要不至。耽閑戀淥潭，高超弄芳餌。青山汎白雲，萬古寄高意。侯覇不知道，初亦嫌傲志。何事卑王侯，其心越天地。因悲婁護輩，故爲附權勢。流游絳灌間，折節蹁蹮例。皇皇古皇道，勞生自拘繫。不如歸去來，乘風拂長袂。
懷越中兼示山陰諸明士 釋契嵩
厭見人境喧，清游憶靈越。東南千萬山，浮青滿寥泬。從來鑑中景，形勝人間絕。月湛換鵝溪，雲起藏書穴。客子若飄蓬，遽與故人別。尺素未及通，芳草已云歇。所悲行路難，俯仰損名節。鳴鴈欲東飛，寄語謝明月。
早秋吟 釋契嵩
山家昨夜房櫳冷，梧桐一葉飄金井。長天如水凈藏雲，明月含暉變秋景。桂枝花拆風飄飄，誰在高樓吹玉簫。人間不見槎升漢，天上將看鵲作橋。年少征人在何處，白露霑衣未歸去。海畔今無漂母家，江南誰與王孫遇。徘徊月下空長吟，吾徒自古難知音。欲上高臺問明月，明月何不照人心。
群賢宿山賦得暮雲巖下宿 釋契嵩
微風靜林杪，紅日下巖阿。明月出已滿，白雲歸未多。高應伴猿鶴，深不暗松蘿。若弗爲霖去，其如旱歲何。
浙江晚望 釋契嵩
暮色看無際，秋空水混天。片帆飛鳥外，新月落潮邊。隔越山形小，吞吳地勢偏。幾人來往老，早晚渡頭船。
題徑山寺 釋契嵩
翠拔羣山外，連天勢未休。雲迷飛鳥道，雨出古龍湫。僧在深雲定，香和杳靄浮。人間游不到，臺殿自清秋。
郎侍郎致仕 釋契嵩
平時獨高謝，道勝欲韜光。白髮辭明主，青山戀故鄉。藥畦容鶴到，吟徑恐雲藏。更愛禪林卧，時來拂石牀。
山中早梅 釋契嵩
亭亭映晚景，皎皎出林端。小圃連雲淡，孤芳冒雪寒。人間殊未見，物外最先看。但欲方瓊玉，寧將勝牡丹。
汎若耶溪 釋契嵩
越水乘春泛，船窗掩又開。好山沿岸去，驟雨落花來。岸影樵人渡，歌聲浣女回。滄浪無限意，日暮更悠哉。
書毛有章園亭 釋契嵩
愛此園林好，重來花木滋。游人醉不去，幽鳥語無時。烟郭連芳草，春湖泛淥池。松篁非俗韻，游子漫相期。
山亭晚春 釋契嵩
山庭晚來靜，林石自巉喦。犬去吠人語，花飛恣鳥銜。晴烟熏茂草，煦日藹高杉。更喜團圓月，清光下碧巖。
自贈 釋契嵩
靜坐還看竹，閒行亦合樵。道心應有在，生事合無憀。客去清談少，年來白髮饒。漫將支遁筆，閒且賦逍遥。
夏日無雨 釋契嵩
山中苦無雨，日日望雲霓。小暑復大暑，深溪成淺溪。泉枯連井底，地熱亢蔬畦。無以問天意，空思水鳥啼。
歲暮書懷 釋契嵩
朔風適變寒，曉日將含煦。南國殊未還，東山歲云暮。浮生奄忽往，芳顔安得駐。寄謝人世間，紛華尤可悟。
山中早行 釋契嵩
前山經夜雨，獨往步春泥。天岸日將出，田家雞更啼。孤烟行處起，曠野望中低。猶喜逢樵客，相將過數溪。
湖上晚歸 釋契嵩
人間薄游罷，歸興尋舊隱。春岸行未窮，夕陽看欲盡。嵐光山際淡，天影水邊近。自憐幽趣真，清吟更長引。
季春寄友生 釋契嵩
湖上無烟晝，人間寒食時。陰晴春易變，花月候難齊。未畏青蛙亂，先愁紫蕨衰。雲山向漸熱，相訪勿應遲。
寄懷泐潭山月禪師 釋契嵩
聞道安禪處，深蘿杳隔溪。清猿定中發，幽鳥坐邊栖。雲影朝晡別，山峯遠近齊。不知誰問法，雪夜立江西。
送客還北闕道中作 釋契嵩
北郭送陽子，日斜歸舊居。路泥侵曉潤，晦月逼春餘。桑柘雨中綠，人烟關外疎。依然見風俗，歸興混樵漁。
次韻無{巩/言}赴承天再命 釋契嵩
載命還高讓，知君所趣深。青山當隱處，白髮欲栖心。更俟逢梅雨，何妨過虎林。潺湲合澗水，六月足清音。
山舍晚歸 釋契嵩
薄暮還精廬，徐行無所並。日入月還清，山空水更靜。彷彿聞疎鐘，翛然在西嶺。寄語高世流，來茲謝塵境。
讀書 釋契嵩
讀書老何爲，更讀聊遮眼。此意雖等閒，高情寄無限。錯磨千古心，翻覆幾忘飯。不知白雲去，春靜山中晚。
送盧隱士歸廬山 釋契嵩
世事如循環，是非終莫盡。羨爾歸深山，任他譏小隱。黄鵠舉已高，白雲去非近。天籟歸寂寞，何峰弄清軫。
還南屏山即事 釋契嵩
歲晚歸來石室寒，松蘿岑寂自盤桓。但知林下一年過，不見人間萬事難。招隱有詩題石記，解嘲無說與時看。此心已共空生合，身似浮雲不必觀。
入石壁山 釋契嵩
身似浮雲年似流，人間擾攘只宜休。老來已習青蘿子，隱去應追白道猷。填入亂山寧計路，定看落葉始知秋。他時谷口人相遇，莫問裁詩謝五侯。
山中自怡謝所知 釋契嵩
萬事隨宜勿强攀，暫過朝市即歸山。勞生未必浮名好，稱性應須到處閑。都似夢中休問影，只堪吟裏更怡顔。襄陽道者寧知爾，猿鶴蕭然石室間。
寄承天元老 釋契嵩
清散年來事益閒，不論林下與人間。禪心至了非喧靜，默客何妨更往還。奇石清軒增勝趣，流泉碧座照衰顔。支形脫略時機甚，應笑歸來別買山。
誡題 釋契嵩
高吟遠矚倚雲梯，往事經心盡可題。道德二篇徒自辯，是非一馬豈能齊。暉山真玉傷驚火，失水靈蛇畏在泥。寄語冥鴻上天去，凌雲羽翼莫思低。
元日 釋契嵩
暗裏春催曙色明，百雞迎曉報新聲。宿寒尚在龍蛇蟄，歲曆初傳日月迎。蓂葉四時今始發，梅花一旦占先榮。山家也祝堯天壽，漫學牛山報太平。
著書罷思南還復會客自番禺來因賦此詩 釋契嵩
平昔著書今粗畢，南還終欲隱羅浮。初春況遇故鄉子，終夜更誇滄海遊。但貴羊城風物好，豈辭梅嶺路歧脩。應須相與葛洪輩，抗迹山林送白頭。
冷泉獨賞寄沖晦上人 釋契嵩
南風掠波溪水滿，山中幽人來洗浣。獨立溪傍清興欵，更愛泉流芳草短。平生幽討貴蕭散，世道紛紜何足算。人間五月夏雲煩，相約歸爲君莫緩。
遣興三絕  其一 釋契嵩
逸興應須傚皎然，此生瀟灑老詩禪。何妨剩得驚人句，詠徧江山一萬篇。
遣興三絕  其二 釋契嵩
吾道陵遲事事訛，而今無計遏頹波。徇人玩法成流俗，但泣金書奈爾何。
遣興三絕  其三 釋契嵩
去年聊駐江頭寺，今寄林僧喦下扃。莫謂此身無定迹，人生都類一浮萍。
書南山六和寺 釋契嵩
青葱玉樹接溪岑，臺閣凌虛地布金。行到白雲重疊處，水聲松韻淡人心。
寒食日雨中 釋契嵩
漠漠行雲晴復陰，野花垂濕晚沉沉。游人莫怨天多雨，況在東臯春已深。
早起 釋契嵩
天窗月過星踈渺，檐際冥分雲窈窕。山家深處勿雞啼，時有寒鵶來報曉。
對喜鵲 釋契嵩
靜卧時驚鵲喜多，須臾果有故人過。山中明度還無事，問爾綿蠻更語麽。
寄晤沖晦 釋契嵩
年老相看眼倍青，念君詩思苦勞形。人間更有無窮感，好把禪關護性靈。
洗筆 釋契嵩
古人信文字，字字從此出。天下心不欺，爾亦有陰隲。濯之遺孺子，念茲未應失。
遊大慈山書晝上人壁 釋契嵩
谷裏侵雲寺，尋幽到深處。春過寒花開，人來啼鳥去。豈期草庵客，日暮此相遇。
清溪 釋契嵩
勿謂清溪清，長如鏡初洗。須防苟容物，汙爾清到底。
歲暮值雪山齋焚香獨坐命童取雪烹茗因思柳絮隨風起之句遂取謝道藴傳讀之見其神情散朗故有林下風氣益發幽興乃爲詩兼簡居士公濟彼上人沖晦 釋契嵩
簷外驚風幽鳥歸，窗間獨坐事還稀。初看曆日新年近，喜見山林驟雪飛。但憶故人能有詠，寧懷久客此無衣。鮑昭湯老能乘興，城郭何如大翠微。
次韻和酬 釋契嵩
襄陽習子不貪官，欲友幽人擬道安。冒雪履霜臨歲杪，攀蘿挽翠到雲端。初論浮世慚年老，久對清規苦夜寒。空感知音何以報，但誇山水富君看。
次韻和酬 釋契嵩
歲晚陰沈天宇昏，宗雷訪我更携君。相期石屋宜投宿，獨憩山茨學卧雲。雪映窗櫺人已靜，風吟燈影夜初分。自憐惠永多閑散，强接清言媿不文。
次韻和酬 釋契嵩
詩豪何遜宿喦扃，品格高卑徹曉評。未省窗前無月到，唯驚席上有風生。郄超年少偏高隱，莊子才雄不近名。明日君歸入落去，莫將平叔擬虛聲。
嘉公濟沖晦見訪 釋契嵩
數曲青溪山數重，山深日暮已鳴鐘。忽聞行客門前語，來覓幽人林下蹤。初接風流殊歷落，更張燈火倍迎逢。不須便去疑無待，已有黄糧在宿舂。
次韻和酬 釋契嵩
暮雲將雨苦紛紛，看雨携君倚寺門。飛鳥驚雷歸後塢，落梅流水出前村。名山當爾何須去，勝事而今更好論。況有禪翁通妙理，徘徊重欵扣真源。
同公濟沖晦宿靈隱夜晴 釋契嵩
不睡還烹北苑茶，寒燈落盡適未花。夜深雨過山形出，天靜雲空月色佳。且喜僧窗晴似晝，莫論人世事如麻。況陪支許皆能賦，豈厭留詩在碧紗。
次韻和酬 釋契嵩
澗北夜依禪舍宿，峰南今訪講師堂。初行松路愛清曉，及過石橋聞異香。日色煖烘諸壑浄，晴嵐翠潑幾峰光。道標尚客何高趣，更飲吾曹柏葉湯。
南澗傍遊戲呈公濟沖晦 釋契嵩
相引朝來碧澗傍，山林雪盡水流長。未應驚鳥下苔岸，先共觀魚跨石梁。日淡沙寒鷗自聚，歲闌春入草含芳。鮑昭湯老須同詠，何必人間萬事忙。
次韻和酬 釋契嵩
共訪迢遥深塢寺，仍隨野老賣樵還。鳥栖已定人方到，暮色雖濃門未關。今宿喦房休問法，來朝蠟屐重登山。平生勝友殊難會，莫厭相携寂寞間。
同公濟沖晦遊天竺兼簡呈伯周禪老 釋契嵩
愛此蕭然松塢深，詩流邀我此相尋。蒼茫寒日纔開霧，靉靆濃雲又結陰。安石放懷還劇賞，皎然乘興合清吟。主人勤駐禪扉宿，況值梅香正滿林。
次韻奉和 釋契嵩
沈侯才雋冠儒林，詩語驚人金玉音。學海平生慚我淺，詞源今日羨君深。强睎老格須張膽，喜聽清言更洗心。賡唱苟能容累句，漫陪梁甫續高吟。
同公濟宿天竺寺賦聞泉 釋契嵩
幾晏林間宿，初聞況夜晴。漱寒醒客夢，飛響應山鳴。深澗松風靜，幽人石室清。誰人能爲我，寫此入琴聲。
送公濟沖晦出山兼簡駐泊李思文 釋契嵩
幾日山遊霰雪稀，相隨野老亦忘機。始憐洞裏雲堪卧，又憶人間歲杪歸。夜落梅花應滿路，風含春色自吹衣。憑君爲語王孫道，音信終須寄鳥飛。
次韻和酬 釋契嵩
嚴維靈徹出山時，避雨曾聞礙木枝。幾杪霜寒何足畏，管中春色已堪吹。風含鐘韻凝還散，水結溪聲咽又悲。鬭草野遊君莫笑，初平元是牧羊兒。
次韻奉酬 釋契嵩
君事逍遥入亂雲，與君躡屐遍溪鄰。林間聽鳥聞偏好，烟際觀山見匪真。澗水只能忙送客，岩花不解久留人。樂天更有龍門約，勝會應須趁早春。
連得公濟出山道中見示二篇鄙思枯涸奉和不暇且乞罷唱 釋契嵩
詩篇留落野人窗，又得虞卿璧一雙。怪似蛟龍出古水，清如日月浸秋江。賡吟何止夸山澤，變雅終須繫國邦。爲報詩家驍將道，雪闌休唱已心降。
次韻和酬 釋契嵩
忽憶山中人白頭，歲闌來看雪初收。詩篇見賞皆高興，謝客相隨匪俗流。漫有嵓雲供夜卧，況無土食備晨羞。愛君吟詠殊堪聽，金玉聲音勝楚囚。
公濟沖晦出山次日奉寄 釋契嵩
孫綽曾陪支遁遊，千年人謂兩風流。羨君慕此乘雙屐，結侶還來共一丘。衣冷雪霜猶未去，興高雲月肯甘收。耽詩重道皆無比，應敵當時萬戶侯。
次韻奉和 釋契嵩
樂天已與廣宣遊，更出風塵外俗流。酒聖盡能非畢卓，詩仙皆欲接浮丘。篇章逸處江山動，筆硯閒時雲雨收。況有聲名俱籍甚，並飛南北動王侯。
歲暮還西塢寄公濟無{巩/言} 釋契嵩
乘興溪邊去，仍從林下歸。梅香带春信，日色暖人衣。白髮思還遠，清流遇更稀。野禽寧會意，相顧向柴扉。
次韻奉酬 釋契嵩
翛然林下隱，吾道異夫君。習忍如幽草，觀身類片雲。人情無意染，鶴唳有時聞。謝客詩懷寄，憐君此興勤。
次韻奉酬 釋契嵩
暝色陰森雪和雲，故人當此動吟魂。烟凝火冷萬家靜，水色山光竟夜昏。興發晉賢前古遠，詩傳蕭寺邇今存。春歸嵓壑多芳樹，漫欲邀君同聽猿。